- Нояб 25, 2021\n2021 йил 25 ноябрь куни Ўзбекистон мусулмонлари идораси раиси, муфтий Нуриддин домла ҳазратлари Қозоғистонда ўтказиладиган “Мустақил Қозоғистон ва Ислом қадриятлари” номли халқаро илмий-амалий конференцияда иштирок этиш учун Нур-Султон шаҳрига етиб келдилар. Муфтий ҳазратларини Қозоғистон муфтийси ноиби Сансизбай домла Қурбонов, Чимкент бош имом-хатиби Бакдаулет домла Aбдираҳманов, Чимкент ноиб имоми Бекаидар Кимбатовлар кутиб олишди.\nБугун куннинг биринчи ярмида Муфтий Нуриддин домла ҳазратлари Қозоғистон мусулмонлари идораси раиси, бош муфтий, Наврўзбай ҳожи Тағанули жаноблари билан ўзаро мулоқот ўтказишлари режа қилинган. Куннинг иккинчи ярмида эса Нур-Султон шаҳрида жойлашган “Rixos President” меҳмонхонасида “Мустақил Қозоғистон ва Ислом қадриятлари” номли халқаро илмий-амалий конференцияда иштирок этиб, нутқ сўзлашлари кутилмоқда.\nЭслатиб ўтамиз, ушбу нуфузли тадбирда Россия Федерацияси мусулмонлари диний идораси раиси, муфтий Шайх Равил Гайнутдин, Россия мусулмонлари Марказий диний идораси раиси, Шайх-ул Ислом, муфтий Талгат Сафо Тажуддин, Қирғизистон мусулмонлари идораси раиси, муфтий Замир ҳожи Ракиев, Тожикистон ислом маркази раиси, муфтий Саидмукаррам Абдуқодирзода ҳазратлари, Мўғилистон мусулмон ташкилотлари иттифоқи раиси Ҳадис Ботирбек ҳожи, Қозоғистондаги “Нур-Муборак” Миср ислом маданияти университети ректори Муҳаммад аш-Шаҳҳат ал-Жиндий сингари Ислом оламининг мартабали уламолари, муфтийлари, экспертлари ва маҳаллий йирик дин пешволари қатнашиши кўзда тутилган.\nХалқаро анжуман фаолиятини сайт ва ижтимоий тармоқларимиз орқали кузатиб боринг.\nMuslim.uz #Халқаро_анжуман #Муфтий\n366 марта ўқилди\nДругие материалы в этой категории: « “Бобохон ота” масжидига илк ғишт қўйилди\tЎзбекистон ва Қозоғистон муфтийлари мулоқот қилдилар »


Абдулазиз Карим “хизмат кўрсатган артист” унвонидан маҳрум қилинди « Ўзбекистон Халқ Ҳаракати\nАбдулазиз Карим “хизмат кўрсатган артист” унвонидан маҳрум қилинди\n02 May 2016 - 19:30\nЎзбекистонда “хизмат кўрсатмаган” артистга айланган қўшиқчи Абдулазиз Карим\nТаниқли хонанда ва бастакор Ўзбекистонда хизмат кўрсатган артист Абдулазиз Каримнинг унвонлари Ўзбекистон Бош вазири талаби билан бекор қилинди. Бунга қўшиқчининг Туркия ватандошлигини олгани сабаб қилиб кўрсатилди. Артистнинг турк фуқаролигига ўтгани Ўзбекистон маданият ва спорт вазирлигида ҳам муҳокама қилинган.\nБош вазир қўшиқчига қарши\nЎзбекистон Вазирлар маҳкамасидаги йиғилишда сўзга чиққан Бош вазир Шавкат Мирзиëев Туркия ватандошлигини олган қўшиқчи Абдулазиз Каримни “ватан хоини” деб атаб¸ уни барча унвонлардан мосуво қилинганлигини айтган.\n“Ўзбекнаво” эстрада бирлашмаси¸ Ўзбекистон маданият ва спорт вазирлиги ходимлари ва санъакорлар иштирок этган бу мажлисда қатнашган тошкентлик қўшиқчи исми айтилмаслиги шарти билан Озодликка айрим тафсилотларни айтиб берди:\n– Икки ҳафтача олдин Вазирлар Маҳкамасида мажлис бўлди. Мажлисда шахсан Шавкат Миромонович қатнашди. Мажлис бошида ҳар хил мавзуларга тегиб ўтилди. Охирида асосий мавзу Ўзбекистонда хизмат кўрсатган артист Абдулазиз Карим ҳақида бўлди. Абдулазиз Карим Туркия фуқаролигини олгани бўйича жуда катта норозиликлар билдиришди. Уни ҳаттоки “ватан хоини” даражасига чиқариб қўйишди. “Туркиянинг Бош вазирига эътироз билдирамиз. Нега бизнинг унвони бор санъаткоримизни фуқароликка қабул қилади”, деган ҳар хил гаплар ҳам бўлиб ўтди. Абдулазиз Карим 2000 йилда олган Ниҳол мукофоти ва 2003 йилда олган Ўзбекистонда хизмат кўрсатган артист унвонлари шахсан Мирзиëев томонидан олиб ташланди¸- дейди суҳбатдошимиз.\nМанбанинг айтишича¸ Бош вазир томонидан қўшиқчиларнинг “погонини юлиш” тадбири биринчи марта бўлаëтгани йўқ:\n– 2010 йилда Шавкат Мирзиëев “Ҳўжа” гурухи солисти Иззат Ибрагимовнинг Ўзбекистонда ҳизмат кўрсатган унвонини олиб қўйган эди. Иззат Мустақиллик байрам дастурининг репетициясига бормагани учун жазоланди. Кейин Иззат ўртага казо-казоларни қўйиб, ялиниб-ëлвориб унвонини қайтариб олган эди¸- дея эслайди суҳбатдош.\nПрезидент берган унвонни Бош вазир бекор қилди\nОзодлик мухбири бу борада изоҳ сўраб, “Ўзбекнаво” эстрада бирлашмасига қўнғироқ қилди.\nЎзини Маъруфжон деб таништирган мулозим бу маълумотни изоҳлай олмаслигини айтиб, гўшакни илиб қўйди.\nОзодликка маълум бўлишича¸ Абдулазиз Каримнинг Туркия ватандошлигини олгани Ўзбекистон маданият ва спорт вазирлигида ҳам муҳокама қилинган.\nБу мажлисдан кейин “Ўзбекнаво” эстрада бирлашмаси Туркияга кетаётган хонандаларга талабларни кучайтирган. Эндиликда Туркияга бормоқчи бўлган хонандалар ҳам тегишли идоралардан рухсат олиши лозим. Ушбу тартибнинг жорий қилиниши ўзбекистонлик хонанда Абдулазиз Каримга Туркия фуқаролиги берилганидан пайдо бўлган хавотирлар ўлароқ изоҳланмоқда.\nАбдулазиз Карим ижросидаги “Хой номард” қўшиғи (Youtube-дан олинди)\nМаданият ва спорт вазирлиги эълон қилган Ўзбекистон халқ артистлари рўйхатидан ҳукумат артистларни исталган ва исталмаганларга ажратганини сезиш мумкин.\nУшбу рўйхатдан Шерали Жўраев, Фарруҳ Зокиров, Юлдуз Усмонова, Ортиқ Отажонов ва Бобомурод Ҳамдамов каби халқ артистлари ҳам тушириб қолдирилган.\nВазирлик сайтидаги рўйхатнинг xалқ артистлари бўлимида фақат 10 нафар артистнинг номини кўрамиз. Гулсанам Мамазоитова билан бошланадиган бу рўйхатга Зулайхо Бойхонова, Маҳмуд Намозов, Муножот Йўлчиева, Насиба Абдуллаева, Озодбек Назарбеков, Ўктам Ахмедов исмлари тиркалган.\nФахрли рўйхат сўнгида Ғуломжон Ëқубов исми турибди. Сўз усталари бўлимида қизиқчи Мирза Ҳолмадов бору лекин Обид Асомов йўқ.\nРўйхатнинг хонандалар бўлимида Феруза Жуманиëзовани ҳам Лола Йўлдошевани ҳам кўрмаймиз, Шерали Жўраевнинг икки ашулачи ўғли исми ҳам кўринмайди.\nРўйхатда Ортиқ Отажоновнинг ўғли Улуғбек Отажонов ҳам йўқ. Лекин Юлдуз Усмонованинг қизи Нилуфар Усмонованинг исми бу рўйхатга санъаткор билан вазирлик ўртасидаги муроса тимсоли ўлароқ қўйилгандек туюлади.\nБу рўйхатнинг Ўзбекистонда хизмат кўрсатган артистлар бўлимида Абдулазиз Каримнинг исми йўқ.\nЎзбек бош вазири ғазабига учраган ҳофизни турк бош вазир сийлади\nЭслатиб ўтамиз, Ўзбекистонда хизмат кўрсатган артист Абдулазиз Карим жорий йилнинг 29 март куни шахсан Туркия бош вазири Аҳмад Довудўғлидан мактуб олган эди.\nМактубда Абдулазиз Каримга “истисно тариқасида” Туркия ватандошлиги (бу мамлакатда “фуқаро” сўзи ўрнига “ватандош” сўзи қўлланилади) берилгани маълум қилинган эди.\nЎзбекистонда хизмат кўрсатган артист Абдулазиз Карим қўшиқлари Ўзбекистонда тақиқлаб қўйилиши ортидан 2015 йил май ойида Туркияга чиқиб кетганди.\nОзодлик билан илгари қилган суҳбатида Абдулазиз Карим Ўзбекистонда Давлат телевидениеси, “Ўзбекнаво”, Маданият вазирлигидаги баъзи мулозимлар қўшиқчилар олдига тўсиқлар қўйиш билан шуғулланишини айтган эди.\nАбдулазиз Карим 90-йилларда “Қурбон бўламан” қўшиғи билан Ўзбекистонда энг таниқли хонандалардан бирига айланди.\nКейинчалик Абдулазиз Каримнинг Яссавий ғазалларига басталаган куйлари халқ орасида шуҳрат топди.\nУ барча қўшиқларини ўзи басталаган саноқли ҳофизлардан ҳисобланади.\nЎтган йил охирида бастакор-ижрочи таниқли ўзбек шоири ва мухолифат арбоби Муҳаммад Солиҳниннг “Ғариб дарахт”¸ “Ойдинга” каби олтита шеърини қўшиқ қилиб куйлаган эди.


СОЛИҚ ЮКИ: ДАРОМАДЛАР ТЕНГ, ЛЕКИН… | O'zLiDeP\nСОЛИҚ ЮКИ: ДАРОМАДЛАР ТЕНГ, ЛЕКИН…\nЖисмоний шахсларни солиққа тортишда тенглик тамойилларига қанчалик риоя қилинаётгани хусусида айрим мулоҳазалар\nюридик фанлари доктори\n(DCL, солиқ ҳуқуқи),\nФранция иқтисодий-молиявий салоҳияти юксалишига улкан ҳисса қўшган француз сиёсатчиси Жан-Баптисте Kолберт ўз мамлакатининг солиқ сиёсати ҳақида бир вақтлар шундай деган эди: «Солиққа тортиш санъатини тирик ғознинг патларини юлишга ўхшатиш мумкин. Бу ишни шундай бажариш керакки, ғоз имкон қадар оғриқ сезмасин”. Бу қиёслаш қўполроқ туюлса-да, унинг замирида солиқ сиёсатига оид муҳим ҳақиқат мавжуд. Яъни, cолиқ сиёсати шундай бўлиши лозимки, ундан солиқ тўловчи хам, давлат бюджети ҳам жабр кўрмасин.\nСолиққа тортишга оид қонунчиликнинг адолатли, барқарор ва бардавом бўлишига хизмат қилувчи шундай бир тамойил мавжуд. У ҳам бўлса, солиқ тўловчиларнинг тенглиги принципидир. Унинг мазмун-моҳияти ғоят оддий: солиқ ундиришда барча фуқароларга нисбатан тенг ва бир хил муносабатда бўлиш. Лекин барча маъқуллайдиган ана шу жўнгина қоидани солиқ амалиётига татбиқ қилиш энг мураккаб вазифалардан бири бўлиб қолаётир.\nЎзбекистонда солиқчилик соҳаси ҳам тубдан ислоҳ қилиниш арафасида. Шундай пайтда тегишли тартиб-таомилларга танқидий-таҳлилий нигоҳ ташлаш, айрим муаммолар келиб чиқиши сабабларини ўрганиш, уларга ечим излаш мақсадга мувофиқ. Назаримизда, мазкур соҳада ҳал қилиниши зарур икки жиддий муаммо бор. Биринчиси — даромади тенг бўлган шахсларнинг солиқ қонунчилигига кўра турлича миқдорда солиқ тўлаётгани бўлса, иккинчиси — даромади турлича бўлган шахсларнинг бир хил миқдорда солиқ тўлаётганидир.\nҚуйида ана шу масалалар ва уларнинг ечими бўйича атрофлича мушоҳада юритишга ҳаракат қиламиз.\nГоризонтал ва вертикаль тенглик мезонлари\nСолиқ соҳасида тенглик таъминланишининг ўзига хос икки мезони мавжуд: горизонтал тенглик ва вертикаль тенглик.\nГоризонтал тенглик бир хил даромад топаётган шахслар бир хил миқдорда солиқ тўлаши зарурлигини англатади. Бошқача айтганда, икки шахснинг муайян давр мобайнида топган даромадлари бир хил бўлса ва бу даромадларни турлича солиққа тортиш учун асослар бўлмаса, бу маблағлар қайси манбалар ҳисобига топилишидан қатъи назар, улардан ягона миқдордаги солиқ ундирилиши керак.\nФараз қилайлик, оддий фуқаро А ўқитувчилик орқали бир ой мобайнида 2 миллион сўм даромадга эга бўлди. Унинг қўшниси — фуқаро Б ҳам айни давр ичида якка тартибдаги тадбиркорлик билан шуғулланиб, 2 миллион сўм фойда олди. Горизонтал тенглик мезонига кўра фуқаролардан бирининг даромади маош, иккинчисиники тадбиркорликдан тушган фойда эканидан қатъи назар, улар ўз даромадларидан бир хил миқдорда солиқ тўлашлари лозим. Бу мезондаги оддий мантиқ солиқ тўловчиларнинг даромадлари ҳажми тенглигига таянади. Даромад солиғини тўлаганларидан кейин улар ихтиёрида бир хил миқдордаги маблағ қолади. Тегишли қонунчиликнинг мазкур солиқ тўловчиларнинг ҳар иккаласига ҳам холис (нейтрал) муносабатдалиги, уларнинг тенглигини бузмаслиги шу тариқа намоён бўлади.\nМабодо, фуқаро А қўшниси — фуқаро Б ўз даромади бўйича унга нисбатан камроқ солиқ тўлаётганини ёки умуман солиқ тўламаётганини билиб қолса, унда “Қўшнимнинг даромади меники билан бир хил бўлса-да, нега у оз солиқ тўлайди? Нега солиқ юкининг асосий оғирлиги айнан менинг зиммамга тушиши керак?” сингари ҳақли саволлар туғилиши табиий. Бундай ҳолатлар, яъни горизонтал тенглик тамойилининг бузилиши фуқароларда солиқ қонунчилигига нисбатан итоаткорлик ҳиссини сўндиради, имкон топилди дегунча улар қонунни четлаб ўтишга ҳаракат қиладилар.\nВертикаль тенглик мезони горизонтал тенглик тушунчасини тўлдиради. Унга кўра жисмоний шахслар даромадлари миқдори ўртасида тафовут бўлса, уларга солинадиган солиқ ўртасида ҳам шунга монанд фарқ бўлиши зарур. Мазкур тамойил шахснинг даромади ошиб боргани сайин солиқ ҳажми ҳам катталашиб боришини билдиради. Фуқаро А нинг ойлик тушуми 2 миллион сўм миқдорида сақланиб қолгани ҳолда фуқаро Б нинг даромади 5 миллион сўмгача кўпайса, эндиликда фуқаро Б нинг даромадига тушадиган ўртача солиқ юки фуқаро А нинг даромадидан олинадиган солиқ ҳажмидан кўпроқ бўлиши керак. Мисол учун, фуқаро А нинг маошига тушадиган ўртача солиқ юки 15 фоизни ташкил қилса, фуқаро Б нинг даромадига тушадиган ўртача солиқ юки 16 фоиз ёки ундан кўпроқ бўлиши тақозо қилинади. Ҳозирда мамлакатимиз солиқ амалиётида меҳнатга ҳақ тўланишидан тушадиган даромадлар, яъни маошлар вертикаль тенглик тамойилига асосланган ҳолда солиққа тортиляпти (1-жадвал).\nВертикаль тенглик тамойилида жисмоний шахснинг даромади кўпайгани сари унинг тўлов қобилияти ҳам шунча ошиб бориши, бинобарин, унинг жамият олдидаги молиявий масъулияти ҳам мутаносиб равишда кучайиши ўз ифодасини топган.\nШу ўринда айтиш керакки, ҳозирда жуда кўп давлатлар, айниқса, ривожланган мамлакатлар ўз иқтисодиётини бозор тизими асосида бошқариб келмоқда. Унинг режали иқтисодиётга нисбатан талайгина афзал жиҳатлари бор: рақобат, самарадорлик, талаб ва таклиф мутаносиблиги, иқтисодий ўсишнинг изчиллиги ва ҳоказо. Бироқ бозор иқтисодиётининг салбий томонлари ҳам мавжуд ва унинг энг асосийси, бу капиталнинг секин-аста аҳолининг кичик бир қисми қўлида тўпланиши, жамиятда иқтисодий ва ижтимоий тенгсизликнинг юзага келишидир. Аксарият ривожланган давлатлар мазкур муаммо кескинлигини солиқ сиёсати воситасида юмшатишга — ўсиб борувчи ставкалар асосида жисмоний шахслар даромадларини солиққа тортишга ҳаракат қилишади. Бунда фуқаро йиллик даромадининг дастлабки қисми паст ставкада солиққа тортилади ёки у солиқдан буткул озод қилинади. Чунончи, 2018 йилда даромадларнинг солиқдан озод қилинган улуши Канадада 11809 доллар, Германияда 8820 евро, Буюк Британияда эса 5000 фунт стерлингни ташкил қилди. Аҳолининг муҳтож тоифалари ўрта қатлам даражасига кўтарилиб олиши учун шундай йўл тутилади мазкур давлатларда. Айни пайтда шахснинг даромади ошиб боргани сайин ўртача солиқ миқдори ҳам шунга мос равишда кўпайиб бораверади. Канадада жисмоний шахсларнинг даромадлари миқдоридан келиб чиқилган ҳолда 0 дан 33 фоизгача, Германияда 14 дан 45 фоизгача, АҚШда 10 дан 37 фоизгача, Хитойда 3 фоиздан 45 фоизгача, Жанубий Кореяда 6 дан 40 фоизгача, Туркияда 15 дан 35 фоизгача ўсиб борувчи шкала ставкалари асосида солиққа тортилади.\nСолиқ ставкалари нега баробар эмас?\nАйтайлик, 4 нафар танишингиздан ҳар бирининг ойлик даромади 4 миллион сўм. Аммо улар пулни турли манбалардан олишади. Масалан, фуқаро А маош тарзида, фуқаро Б тадбиркорлик фаолиятидан, фуқаро C мулкни ижарага бериш воситасида, фуқаро Д қарз фоизи ёки дивиденд эвазига маблағларни қўлга киритади (дивиденд — шахснинг бирор корхонага киритган сармояси ҳисобидан ўз улуши шаклида корхона даромадидан вақти-вақти билан оладиган фойдаси).\nМамлакатимизда тилга олинган даромад турларининг ҳар бири ўзига хос усул ва ставкалар асосида солиққа тортилади. Масалан, меҳнатга ойма-ой ҳақ тўлаш тарзидаги даромад (яъни, фуқаро А нинг даромади) миқдорига қараб 0 дан 22,5 фоизгача ўсиб борувчи ставкалар асосида солиққа тортилса, хусусий тадбиркорликдан тушган даромад ушбу йўналишдаги фаолият турига ва ҳудудига қараб ҳар ойда белгиланган энг кам ойлик иш ҳақининг 0,5 баробаридан 7 баробаригача миқдорда солиққа тортилади. Дивиденд ва қарз фоизлари 10 фоизлик ставка асосида, мол-мулк ижарасидан тушадиган даромадлар эса 7,5 фоизлик ставка асосида солиққа тортилади. 2-жадвалга назар ташлайлик:\nФуқаролар даромадларининг 2-жадвалда кўрсатилган йўсинда турлича усул ва ставкаларда солиққа тортиш қуйидаги муаммоларни вужудга келтириши мумкин:\nБир даромад турининг иккинчисига нисбатан афзаллиги. Юқорида 4 миллион сўмдан тўланган солиқлар миқдорини кўриб чиқдик. Бир хил миқдордаги даромадга нисбатан солиқлар ҳажми ва солиқ ундирилганидан кейин фуқаролар ихтиёрида қоладиган даромад миқдорини эса 3-жадвалда кўриш мумкин.\nКўриниб турибдики, фуқаролар А ва Б нинг солиқ юки C ва Д га нисбатан 2-4 баробар кўпроқ. Бунга ҳали бадаллар қўшилгани йўқ. Ҳолбуки, горизонтал тенглик тамойилига мувофиқ шахсларнинг даромадлари ҳажми солиқдан олдин тенг бўлса, уларнинг солиқ олинганидан кейин қоладиган даромадлари миқдори ҳам тенг бўлиши даркор. Хўш, нимага асосан мазкур даромад турларига нисбатан турлича солиқ ставкалари қўлланиляпти, деган савол туғилади. Зеро, осон топиладиган даромаднинг ўзи йўқ. Чунки, ҳаттоки ижара, қарз фоизи ёки дивиденддан даромад олаётган шахс қачонлардир ўша мулк ёки маблағни қўлга киритиб ва жамғариб, эндиликда ундан иқтисодий фойда кўрмоқда. Қолаверса, барча фуқаролар мамлакатдаги солиқ тўловлари ҳисобига бунёд этилган бойликлардан, айтайлик, йўллар, кўприклар, бепул тиббий хизмат ва таълим тизимидан бирдек фойдаланади. Шундай экан, нега бир хил миқдордаги даромадларга нисбатан солиқлар турлича бўлиши керак? Бунда қандай мантиқ бор?\nМасала шундаки, ана шундай тенгсизлик пайдо бўлиши сабаблари амалдаги солиқ қонунчилигига бориб тақалади. Солиқ нуқтаи назарига қараганда, негадир бир даромад тури иккинчисидан афзал кўрилмоқда. Таъкидлаш жоиз, бу ўринда гап норасмий фаолият юритаётганлар ва расмий иш олиб бораётганлар ўртасидаги тенгсизлик тўғрисида эмас, балки меъёрий ҳужжатлардаги расмий тенгсизлик хусусида боряпти.\n(Ушбу мақола “XXI asr” ижтимоий-сиёсий газетасининг 2018 йил 24 май, 21 (759) сонида чоп этилган)\nМуаллиф ҳақида: Воҳид Ўринов Тошкент давлат юридик университети ва Франкфурт университетини битирган. У McGill университетининг солиқ ҳуқуқи бўйича доктори (doctor of law/PhD) мақомига эришди ва 2015 йилдан буён Канаданинг Brunswick университети ҳуқуқшунослик факультети профессори бўлиб ишлаяпти. Талабаларга жисмоний шахсларни солиққа тортиш ҳуқуқи (personal taxation), корпорацияларни солиққа тортиш ҳуқуқи (сorporate taxation), халқаро солиқ (international taxation), корпоратив ҳуқуқ (corporate law), корпорацияларни молиялаштириш ҳуқуқи (corporate finance) фанларидан сабоқ беряпти. Ўринов 2013 йилда McGill университети ҳуқуқ факультетининг «Келажак профессорларини тайёрлаш» мукофоти билан тақдирланган. 2017 йилда Brunswick университети ҳуқуқшунослик факультети томонидан таъсис этилган “Йилнинг энг яхши ўқитувчиси” совринига муносиб топилди.\nДилнозахон Султанбековна2018-05-25 12:58:50\nАлбатта, Солиқ, ҳар бир солиқ тўловчининг масалаласи. Ҳозирда тадбиркорлар айниқса, ёш тадбиркорлар учун жуда катта имкониятлар яратилаяптики бекор ўтиришнинг умуман иложи йўқ. Бу миллий бюджетга ҳар бир фуқаронинг ҳиссаси дегани.\nАнвар Шобеков2018-05-25 11:51:57\nДавлатимизда солиқ тизими ислох қилинмоқда лекин бир нерса бюджетдан ойлик оладиган ходимларига даромад солиғи солиш худди давлат пулини у чунтагидан бунисига ўтказишга ўхшайди бу хам кўриб чиқилса яхши бўларди\nИлхом ИСЛОМОВ ЎзЛиДеП Нурота туман бўлими, депутатлик гуруҳи ижрочи котиби2018-05-25 11:36:19\nЖуда яхши масала кўтарилипти, аҳолини қийнаётган муаммолардан бири бу- солиқ ставкалари....\nМ.Ахназарова КР Кенгаши 2018-05-25 11:07:57\nМамлакатимиз иқтисодий барқарор бўлиб бораверса, тадбиркорларимиз фаолияти янада ривожланса, ўйлаймизки мамлакатимизда солиқ сиёсати янада такомиллаштирилади ва бу тизимида яна бир канча карор ва фармонлар чикишини кутиб коламиз .Давлатимиз иқтисодий барқарор бўлиб бораверса, тадбиркорларимиз фаолияти янада ривожланади, ўйлайманки мамлакатимизда солиқ сиёсати янада такомиллаштирилса тадбиркорлар фаолиятини кенгайтиришига имкониятлар кўпаяди.\nВохидова Азиза Хасановна Навоий вилояти"Кармана туман Фермерлар кенгаши" номли БПТ раиси 2018-05-25 11:04:07\nВ.Ўриновнинг горизонтал ва вертикал тенглик борасидаги мулохазалари тахсинга лойиқ. Мамлакатимиз ривожида Солик тизимининг хам роли катта албатта солиқлар борасида ушбу мулохаза мухим тадбир булади деб ўйлайман.\nO`zLiDeP Cурхондарё вилоят Кенгаши СТМ рахбари Гулмира Амирова2018-05-25 10:42:48\nҲозирда мамлакатимиз солиқ амалиётида меҳнатга ҳақ тўланишидан тушадиган даромадлар, яъни маошлар вертикаль тенглик тамойилига асосланган ҳолда солиққа тортилмоқда аста- секинлик билан босқичма босқич бу соҳа хам юртимизда такомилга етказилади.\nБаходир Қурбонов Халқ депутатлари Денов туман Кенгаши депутати, ЎзЛиДеП фаоли 2018-05-25 09:37:23\nХуқуқшунослик фанлари доктори Вохид Ўриновнинг горизонтал - бир хил даромадга эга бўлган шахслар, бир хил миқдорда солиқ тўлаши хамда вертикал - даромадлар ошиб борган сайин солиқ юки хам ошиб бориши тўғрисидаги мулохазаси адолатли таклиф деб биламан\nХолмурод Сориев, Халқ депутатлари Нуробод туман Кенгашидаги O'zLiDeP депутатлик гуруҳи раҳбари2018-05-24 23:29:50\nБуюк Британия ҳукуматига сурункали 11 йил (1979-1990 йй) раҳбарлик қилган ва ўз мамлакатининг янада қудратли бўлишига катта ҳисса қўшган Маргарет Тэтчер ўз дастурида хусусий мулк ва тадбиркорликни қўллаб-қувватлаш асносида ҳар қандай даромад албатта солиққа тортилиши, зеро солиқлар дефитцитсиз бюджетни шакллантиради деб таъкидлаган. Шу нуқтаи назардан олганда солиқларни ошириш эмас, балки солиқ тўловчи субъектларни кўпайтириб, шунинг асносида янги иш ўринлари ва ишлаб чиқаришни ошириш лозим. Ва албатта солиқ ставкаларини ва ойлик маошлардаги даромад солиқлари юкини ҳам босқичма-босқич камайтириб борилса, фуқаролар даромадлари ошиб боради деб ўйламиз.\nНабижон Артиков Каттақўрғон шахар Кенгаши аппарат рахбари2018-05-24 23:00:54\nДавлатимиз иқтисодий барқарор бўлиб бораверса, тадбиркор фаолияти янада ривожланади, мамлакатимизда солиқ сиёсати янада такомиллаштирилади.Шунда тадбиркор фаолиятини кенгайтиришига яна бир имконият бўлади\nТошкент ш ЁШЛИК Т.Ш .Кенгаши аъзоси Тухтабоева Маликахон2018-05-24 21:47:29\nСолик тизимида яна бир канча карор ва фармонлар чикишини кутиб коламиз .Давлатимиз иқтисодий барқарор бўлиб бораверса, тадбиркорларимиз фаолияти янада ривожланса, ўйлайманки мамлакатимизда солиқ сиёсати янада такомил булади.\nРеспублика махсус комиссияси Ўзбекистоннинг туман ва шаҳарлари кесимида карантин даражасини қайта ...


Фарғоналик эркак норасмий хотини билан бирга ўз аёли ва 2 боласини тириклайин каналга ташлаб юборди (видео) - zarnews.uz\nФарғонада 29 ёшли эркак шаръий никоҳдаги хотини билан келишиб, ҳали қонунан ажрашмаган рафиқаси ва икки нафар фарзандини Катта Фарғона каналига ташлаб юборди. Бу ҳақда MY5 телеканалининг «Марказий студия» кўрсатувида маълум қилинди.\nҚайд этилишича, эркак ва аёлни бундай қотилликка қўл уришга 22 миллион сўмлик алимент пули мажбур қилган.\n29 ёшли Лазиз Ҳайдаров биринчи хотини билан 2011 йилда турмуш қурган ҳамда 2013 йилда ажрашган. Уларнинг икки нафар фарзанди бор эди. Ажримдан сўнг Лазиз Ҳайдаровга вояга етмаган фарзандлари учун алимент тўлаш мажбурияти юкланган. Бироқ у бир неча йиллар мобайнида оталик бурчини бажармаган, алимент қарзи эса 22 миллиондан ошиб кетган.\n2019 йилнинг апрель ойида алимент масаласи Бағдод туман маъмурий ишлар бўйича судида кўриб чиқилди ҳамда Лазиз Ҳайдаровга 15 суткалик маъмурий қамоқ жазоси тайинланди.\nБиринчи турмуш ўртоғининг «Алиментларни олдим» мазмунидаги тилхати асосида маъмурий қамоқдан озод этилган Лазиз Ҳайдаров бу орада Гулсанам Қодирова билан шаръий никоҳда яшаб келаётган эди.\nСуд ҳукми билан Лазиз Ҳайдаров 19 йилга, Гулсанам Қодирова эса 13 йилга озодликдан маҳрум этилди.\nКанал ёқасини ковлаган эксковаторчига жарима белгиланди\nФойдали нарсадан фойдаланмаслик – зарар


Ўзбек боксчиси жанг вақтида бошидан жиддий жароҳат олиб шифохонага ётқизилган – mulkdor.com\nЎзбек боксчиси жанг вақтида бошидан жиддий жароҳат олиб шифохонага ётқизилган\nApril 1 2019, 05:04 ЖаҳонСпортЎзбекистонЯнгиликлар\nҲаваскор боксчилар ўртасида Озарбойжонда бўлиб ўтаётган ”Буюк Ипак йўли” халқаро турнирида ўзбекистонлик боксчи билан боғлиқ нохуш ҳолат кузатилган. Бу ҳақда GoSport.uz интернет-нашри Озарбойжондаги манбаларга таяниб хабар бермоқда.\nМаълум бўлишича, мусобақанинг дастлабки босқичида -64 кг вазн тоифасида Ўзбекистон шарафини ҳимоя қилаётган Алиёр Норалиев мезбон, озарбойжонлик спортчига қарши жанг вақтида бошидан жиддий жароҳат олган ва уни тез тиббий ёрдам машинаси ёрдамида шифохонага олиб боришларига тўғри келган. Тез ёрдам машинаси узоқ вақт келмагани қўшимча муаммоларни туғдиргани айтилмоқда. Ҳозирча ўзбекистонлик боксчининг айни вақтдаги ҳолати бўйича маълумотлар берилмаган.\nЎзбекистон бокс федерацияси томонидан берилган хабарда Алиёр Норалиев биринчи жангда ғалаба қозонгани кўрсатилган. Аммо кейинги босқичларда кўрсатиб ўтилган жангларда Алиёр Норалиев номи бутунлай тушиб қолган. У кейинги босқичда рингга чиқмаган. Шу маънода унинг жароҳат олгани ҳақиқат бўлиб чиқмоқда. Аммо федерация бу ҳақда расмий маълумот бермаган.\n”Ўзбекистонлик яна бир боксчи (Ҳасанбой Дўсматов назарда тутилган) ярим финалда жароҳати сабаб рингга чиқмади. Мураббийлар биринчи кундаги оғир жароҳат воқеаси сабаб, ярим финалда енгилроқ жароҳат бўлишига қарамасдан таваккал қилишмаган кўринади”, деган озарбойжонлик манба.\nЭслатиб ўтамиз, бугун бўлиб ўтадиган турнирнинг финал жангларида беш нафар ўзбекистонлик боксчи иштирок этади.\nЎзбекистонда интернетдаги сайтлардан фойдаланишни ...\nБутунжаҳон Интернет тармоғида ахборот хавфсизлигини янада такомиллаштириш чора-тадбирлари тўғрисидаги Ўзбекистон Ҳукумати қарори қабул қилинди. Қарор билан Ўзбекистон ...\nИнсон ...September 6 2018, 06:09\nДунё президентлари аввал қандай касб эгалари ...\nАудиоMarch 22 2018, 12:03\nФейсбукда бошқа, ҳаётда бошқа халқмиз\nБразилияда пенсия ислоҳотларига қарши 45 миллион киши намойишга чиққанлиги айтилмоқда. Намойишчилар Бразилиянинг 27 штатида кўчага чиққан. Норозилик намойишида 210 миллиондан ...\nЖамиятJune 15 2019, 03:06


2017 йилда олинган сурат: суриялик рассом Азза Абу Робия томонидан 2014-2016 йилларда Сурия режими қўлга олган ёки ўғирлаб кетган дўстларининг суратлари акс эттирилган. Уруш даврида 40 мингдан ортиқ киши Сурия қамоқларидаги қийноқлардан ўлгани тахмин қилинади. [Анвар Амро/AFP]\nСурияда 10 йил давом этган урушда деярли ярим миллион киши қурбон бўлган, дея хабар берган Сурия инсон ҳуқуқлари обсерваторияси сешанба (1 июн) куни яқинда тасдиқланган 100 минг қурбонни ўз ичига олган рақамларни очиқлар экан.\nОбсерваторияга кўра, 2011 йилда Россия қўлловидаги режимнинг ҳукуматга қарши намойишларни бостириши ортидан бошланган низо 494438 одам ҳаётига зомин бўлган.\nЖорий йилнинг март ойида эълон қилинган рақамларда 388 минг қурбон қайд этилган эди.\n«Барча қийинчиликлар, тўсиқлар ва ҳаддан зиёд босимларга қарамай» обсерватория ҳужжатлаштириш жамоасининг олти ойлик саъй-ҳаракатлари натижасида яна 105015 та ўлим ҳолатини қайд этишга муваффақ бўлган.\nРежим қамоқхонасидан озод этилган суриялик маҳбус Алеппо жанубидаги ал-Айс чегара пунктида мухолифатчи аскар билан қучоқлашиб кўришмоқда, 2018 йил, 19 июл. [Умар Ҳаж Қодир/AFP]\nОбсерватория раҳбари Рами Абдул Раҳмон сўнгги рақамларни тилга олар экан, «қурбонларнинг аксари 2012 йил охири ва 2015 йил ноябрда ҳалок бўлганини» айтди.\nЯқинда тасдиқланган ўлим ҳолатларининг 42 мингдан ортиғи оддий фуқаролар, уларнинг аксари Сурия режими қамоқхоналаридаги қийноқлардан кўз юмган, деб хабар беради обсерватория.\nУрушдаги танаффус жамоага ҳужжатлар етишмагани сабаб умумий қурбонлар рўйхатига қўшилмай қолганларнинг ўлимини тергов қилишга имкон берди, дейди Абдул Раҳмон.\n«Бизда далиллар етишмаган бир неча ўн минглаб ўлим ҳолатларини ҳужжатлаштириш имкони пайдо бўлди», дейди у.\nАввалги тахминларга кўра, обсерватория камида 100 минг киши қийноқлар ёки режим қамоқларидаги даҳшатли шароитлар туфайли қурбон бўлган деб ҳисоблаган. 2011 йилдан бери Сурия қамоқларига ярим миллион киши жойлаштирилган.\nАпрел ойида Москвадаги ҳуқуқбон ташкилотлар ўн йиллик низода давлатнинг тутган мавқеини қораловчи ҳисоботни эълон қилиб, россияликларни Суриядаги қийноқлар учун жавобгарликни тан олишга чақирган эди.\nСурия уруши бошланганининг 10 йиллиги муносабати билан эълон қилинган ушбу ҳисобот россиялик ҳуқуқбонларнинг можарога оид илк тадқиқоти бўлиб, мамлакатнинг Суриядаги жанговар ҳаракатлари қурбонларига ойдинлик киритишга қаратилган.\nҲисобот хулосалари Москванинг расмий версияси ва президент Владимир Путиннинг 2015 йилда «террорчиларни» йўқ қилиш ҳамда Башар Асад ҳукуматини қўллаб-қувватлашдаги Россия армияси иштирокини олқишлашидан кескин фарқ қилади.\n2020 йилги тахминларга кўра, Россия ҳарбий самолётларининг фуқаролик объектлари, жумладан шифохоналарни қасддан бомбалаши натижасида 6500 киши ҳалок бўлган ва миллиондан ортиқ одам бошпанасиз қолган.\nРоссия режими сурияликларни бомбалашдан ташқари, Суриянинг кимёвий қурол қўллашига оид терговларга муттасил тўсқинлик қилиб Бирлашган Миллатлар Ташкилотининг (БМТ) Суриядаги фаолиятига «ғов бўлиб келган».\n«Шафқатсиз муносабат ва қийноқлар»\nАсад режими маҳбусларга нисбатан шиддатли муносабати билан танилган бўлиб, унинг қийноқлар қўллаши яхши ҳужжатлаштирилган.\nСуриялик муаллиф Ғада Бакирнинг 2018 йилда чоп этилган «Қамоқхоналар сўзлаганда» китобида Идлиб вилоятининг ўзида режим ҳибсга олган ва қийноқлар натижасида қамоқхонада ҳалок бўлган 600 киши тилга олинади.\nБакирнинг айтишича, китоб устида ишлар экан, айрим оилаларнинг фарзандлари ўлганини тан олмагани – энг оғриқли муаммо бўлган.\nУларнинг аксарияти ҳали ҳам фарзандларининг тирик экани ва қачондир қайтиб келишига умид қилиб яшайди, деди у.\nСурия бўйича БМТ тергов қўмитасининг 1 март кунги ҳисоботида айтилишича, режим ёки режимпараст кучлар томонидан қўлга олинган эркаклар, аёллар, ўғил болалар ва қизларга нисбатан ноинсоний муносабатда бўлиш, жумладан зўрлаш ҳолатлари кузатилган.\n«Сурия ҳукумати томонидан қўлланилган камида 20 хил қийноқ турлари ҳужжатлаштирилган», дейилади ҳисоботда.\n«Жумладан электрошокерлардан фойдаланиш, тана аъзоларини куйдириш, тирноқлар ва тишларни суғуриб олиш, қатл билан қўрқитиш, маҳбусларни машина ғилдиракларига боғлаш, узоқ муддатга тананинг бир ёки бир неча қисмидан боғлаб осиб қўйиш, чормихга тортиш кабилар амалга оширилган, буларнинг ҳаммаси шафқатсиз калтаклаш билан бирга олиб борилган.»\nАсадни жавобгарликка тортишга уринишлар\nАҚШ ҳукумати 2019 йилда Асад режимини содир этилган жиноятлар учун жавобгарликка тортиш мақсадида Фуқароларни ҳимоя қилиш бўйича Цезар қонунини қабул қилган.\nАсад ўтган ҳафта «сохта» президент сайловлари билан ҳокимият тепасида қолди. Халқаро кузатувчилар эркин ва на адолатли ўтмаганини таъкидламоқда.\nҚонун 2013 йилда Сурия қамоқхоналаридаги ваҳшийликлар, айримларида даҳшатли ҳолатдаги пешонасига рақам қўйилган жасадлар акс этган 55 мингта фотосурат билан чет элга қочган «Цезарь» тахаллусли суриялик собиқ ҳарбий фотосуратчининг шарафига шундай номланган.\nҚонун дунё бўйлаб режим билан алоқада бўлган компанияларни жазолайди ва Суриядаги жиноятчилар жавобгарликка тортилмагунича, АҚШнинг тиклаш ишлари бўйича ёрдамини тўхтатиб туради.\nЕвропа Иттифоқи ташқи ишлар вазирлари 31 март куни Сурия режимидан, шунингдек экстремистик ва бошқа қуролли гуруҳлардан можаро бошлангандан бери содир этилган ҳарбий жиноятлар учун «жавобгарлик» талаб қилишларини айтганлар.\n«Мамлакатларимиз ҳарбий жиноятчилар ва золимларнинг жазосиз қолмаслигига эришиш йўлида қатъий», дейилади 18 нафар вазирнинг Франция ташқи ишлар вазирлиги веб-сайтида эълон қилинган қўшма баёнотида.\n«Биз Сурияда содир этилган ваҳшийликларга жим қараб турмаймиз, бунинг учун биринчи навбатда режим ва унинг ташқи тарафдорлари жавобгар», дейилади баёнотда.\n«Жазосизликка қарши курашиши ва Сурияда содир этилган жиноятлар учун жавобгарлик талаб қилиш ҳар кимнинг вазифасидир.»\nРежим ва унинг иттифоқчилари энг катта зиён келтирмоқда\nОбсерватория томонидан эълон қилинган янги рақамларга кўра, Сурияда давом этаётган урушда ҳалок бўлган оддий фуқароларнинг умумий сони 159 774 тани ташкил этмоқда, уларнинг аксари Сурия режими кучлари ва иттифоқчи қуролли гуруҳлар ҳужуми туфайли ҳалок бўлган.\nЭрон Исломий инқилоб қўриқчилари корпусининг «Қудс» кучлари томонидан ташкил қилинган ва бошқариладиган сафарбар кучлари, жумладан Фотимиюн бўлинмаси ҳам Сурия режимини иқтидорда ушлаб туриш ва унинг рақибларини бостириш ишларига ҳам яширин, ҳам очиқ тарзда аралашган.\nШунингдек, Сурия режими Россия қаноти остидаги сафарбарлик кучлари ва «хусусий қўриқлаш компанияларини» қўллаб-қувватлайди.\nОбсерватория 2011 йилдан бери ҳукумат қамоқхоналари ва ҳибсхоналарда юз берган камида 57,567 та ўлим ҳолатини ҳужжатлаштирган. Март ойида 16000 та ўлим тасдиқланган эди.\nШунингдек, Суриялик аскарлар ва иттифоқчи жангари гуруҳлар орасида 168 326 ўлим қайд этилган, бу қўшинлар сонининг ярмидан кўпини ташкил қилади.\nМожаро туфайли 68393 нафар экстремист – уларнинг аксарияти «Ислом давлати» (ИД) аъзолари ёки «Ал-Қоида»га алоқадор гуруҳлар – жумладан «Таҳрир аш-Шом», шунингдек бошқа мухолиф гуруҳларнинг 79844 нафар аъзоси ўлдирилган.\nОбсерваторияга кўра, коронавирус пандемияси даврида асосий эътибор COVID-19 вирусига қарши курашга қаратилди ва 2020 йилда уруш бошланганидан бери низо билан боғлиқ ўлимлар ҳолатлари сони энг кам даражага тушиб, 10 минг қурбонни ташкил этган.\nРоссия, Эрон ва Асад бунинг учун жавобгарликка тортилиши керак.


20 янги иш ўрни яратмоқчи бўлган фуқарони қандай муаммо қийнаяпти? Унга ечим борми? | O'zLiDeP\n20 янги иш ўрни яратмоқчи бўлган фуқарони қандай муаммо қийнаяпти? Унга ечим борми?\nOʻzLiDeP Учтепа туман Кенгаши бир қатор ташкилотлар билан ҳамкорликда оддий одамлар ҳолидан хабар олиш, аҳолининг ташвиш ва муаммоларини ўрганиш ҳамда уларга ечим топиш мақсадида жойларда сайёр учрашувлар ўтказиб келмоқда. Эътиборли жиҳати, қабул жараёнида ёшлар ва хотин-қизларни бизнесга жалб этиш, бандлигини таъминлаш масаласига алоҳида эътибор қаратилаётир.\nЖорий йилнинг 28 сентябрь куни OʻzLiDeP Учтепа туман Кенгаши ҳамда туман ҳокимлиги ҳамкорлигида ташкил этилган сайёр қабулда “Учтепа” маҳалласи, “Шароф” кўчаси, 4-уйда яшовчи Н.Махаматова ўз ҳовлисида тикув сехи очиб, 20 нафар хотин-қизни бандлигини таъминлашини айтган эди. Шу билан бирга тадбиркорлик фаолиятини бошлаши учун турли тўсиқларга дуч келаётганини билдирган эди.\n“Президентимизнинг 2019 йил 7 мартдаги “Ҳудудларда аҳолини тадбиркорликка кенг жалб қилиш ва оилавий тадбиркорликни ривожлантиришга доир қўшимча чора-тадбирлар тўғрисида”ги қарорини ўқиб, ўз хонадонимда тикувчилик цехи ташкил этишга ахд қилдим. Чунки маҳалламизда ишсиз тикувчи аёллар кўп. Шу боис, ташаббусимни кўпчилик, ҳатто маҳалла фуқаролар йиғини раиси ҳам қўллаб-қувватлади. Лекин фаолиятимни бошлашда турли қийинчиликларга дуч келяпман”, – дейди Н.Махаматова.\nУшбу ҳолатни халқ депутатлари Учтепа туман Кенгашидаги OʻzLiDeP депутатлик гуруҳи раҳбари Ш.Касимов атрофлича ўрганди ва муаммо ечими бўйича туман ҳокимлигига сўров юборди.\nУмид қиламизки, мутасаддилар 20 та янги иш ўрни яратиш ҳаракатида юрган тадбиркорни ҳар томонлама қўллаб-қувватлайди, бизнесини йўлга қўйишга қулай шароитлар яратади.


Ангела Меркель Германияда локдаунни узайтиришни таклиф қилди — Sof.uz\nАнгела Меркель Германияда локдаунни узайтиришни таклиф қилди\n22.03 10:18 53 Жаҳон\nГермания канцлери Ангела Меркель мамлакатда локдаунни узайтирилишни таклиф қилди. Бу ҳақда 21 март, якшанба куни «Bild» нашри хабар берди.\nКанцер ва федерал давлатлар раҳбарлари учрашуви иштирокчиларининг 22 мартга режалаштирилган келишув лойиҳасида карантинни тугатиш бўйича аниқ муддат келтирилмаган. Шунингдек, карантинни юмшатиш бўйича ҳар қандай янги тартиблар ҳам назарда тутилмаган, бу коронавируснинг янада авж олиб кетиши билан изоҳланади.\nҲужжатларда ҳали ҳам немисларнинг таътилга чиқишлари учун имкониятлар мавжудлиги қайд этилган, лекин улар фақат ўзлари яшайдиган ҳудудларда ва ижтимоий масофани сақлаган ҳолда кўчага чиқишлари мумкин.


Tesla ташкил этилгандан бери 300 мингта электрокар ишлаб чиқарди » Murodbek.Net\nДата: 17/02/2018, 21:45\nTesla компанияси машиналар ишлаб чиқаришда қийинчиликларни бошдан кечираётганига қарамай, янги электрокарлар секин бўлса-да, завод конвейеридан чиқишда давом этмоқда. Компаниянинг чорак бўйича ҳисоботида 286 мингта автомобил ишлаб чиқарилгани маълум қилинганди. Яқинда эса компания директорлар кенгаши компания раҳбари Илон Маск 2018 йил бошигача 300 мингта автомобил чиқариш вазифасини бажара олганини қайд қилиб ўтишган. Компания ташкил этилганидан бери айнан шунча машина ишлаб чиқарди.\n300 мингта электрокар кўпмасдек туюлиши мумкин, бироқ электрокарлар ишлаб чиқарувчи бошқа компаниялар билан солиштирганда натижа ёмон эмас. Мисол учун, Nissan ўзининг Leaf электрокарини 2011 йилдан бери сотиб келади ва ўтган ойдагина Tesla’ники каби кўрсаткичга эриша олди. Ваҳоланки, Маск компанияси автомобилларнинг йирик партиясини кечроқ – 2013 йилдан чиқара бошлаган.\nTesla акциядорлари Маскга маош ўрнига у муайян муддат учун белгиланган режани бажара олгани учун маълум миқдорда пул тўлашга қарор қилишган. Маск ўз олдига қўйилган вазифаларни деярли амалга ошира олган. 300 мингта машина чиқариш ҳам бажарилиши шарт бўлган ишлар қаторига киритилган эди.\nЖорий чорак март ойида якунланади, Маск олдида эса яна бир ҳали ҳал қилинмаган вазифа – ялпи даромаднинг қаторасига 4 чорак давомида 30 ва ундан кўпроқ фоизга етишини таъминлаш вазифаси қолди. Дастлабки маълумотларга кўра, компания ҳозирча бунга эриша олмаган


Таълим такомиллари – Сурхон тонги\nБош саҳифа / Таълим / Таълим такомиллари\nАпрел 25, 2019\tТаълим Изоҳ қолдириш 331 Кўрилди\nФанларни ўзлаштиришда мусиқа фани муҳим аҳамият касб этади. Айниқса, уни тинглаш, жамоа бўлиб куйлаш мусиқа саводхонлигини ошириб, ўқувчининг товушларни тўғри талаффуз қилишига ёрдам беради ва у равон куйлаш билан бирга равон гапириш кўникмасини эгаллаб боради.\nУшбу дарснинг таълимий ва тарбиявий мақсадидан ўқувчи ўзбек мусиқасига бўлган қизиқиши ва ижодий қобилияти ривожлана бораётганини ҳис этади. Ўз ўрнида мусиқа асарларининг маънавий-эстетик мазмунини англайди. Ўқувчиларда мусиқа фанига оид атамаларни мулоқот жараёнида қўллай олиш кўникмасини ошириш учун мусиқага оид оммавий ахборот воситаларида берилган мусиқага оид эшиттиришларни кузатиб, маълумотларни ўрганиб бориш имкониятини яратиб бериш зарур. Шундагина ўқувчи ўзини ўзи мустақил ривожлантиришга ҳаракат қила бошлайди. Яъни қўшиқларнинг тўғри танлангани, тарбиявий аҳамия- ти ўқувчида ижтимоий фаол фуқаролик мажбуриятларини, умуммаданий тарбияни шакллантиради.\nСамарадорликка эришиш ўқитувчидан катта изланишни талаб этади. У кундалик режаларни пухта тузиши, дарс жараёнида фанга оид жиҳозлар: мусиқа маданияти китоби, кўргазмалар ва мусиқа анжомлари ёрдамида “Суҳбат”, “Кластер”, “Ақлий ҳужум”, “Тест” усулларини қўллаши фойдали кечади.\nЎқувчиларнинг ўзлаштиришларини эса оғзаки назорат, савол- жавоблар, кузатув ор- қали баҳолаб, рағбатлантириб бориш зарур. Дарс ўтишда эса ташкилий қисм, янги мавзу ҳақида тушунча бериш ва мустаҳкамлаш, ўқувчилар билимини баҳолаш ҳамда уйга вазифа бериш давомийлигига қатъий амал қилиш қўл келади. Янги мавзуни баён қилишда эса худди юқоридаги усуллардан фойдаланиш ўқувчиларда мавзуни ёдлаб қолиш ва ўзлаштиришга ёрдам беради.\nЎтган мавзуни мустаҳкамлаш ва баҳолашда савол-жавоб қилиш, яхши куйлаган ўқувчиларни “Ота-онангга раҳмат!”, “Баракалла, баҳонг беш”, “Бугун дарсимизнинг энг фаол ўқувчиси сен бўлдинг” каби рағбатлантиришлар шу фанга нисбатдан қизиқишини ошириш баробарида кейинги дарсга чуқур тайёргарлик билан келишларига замин яратади.\nТермиз шаҳридаги 6-умумтаълим мактаби ўқитувчиси\nОлдинги Мазмунли суҳбатлар\nКейинги Дил сўзларим


Уйда ҳамма топганини рўзғор қилади. Оилада кимдир Ман боқвоман. Мансиз оч қоласанлар, деб миннат қилса, миннатли нарсани ейиш тўғримикан? Ишлашга шароити бўлмаса, чақалоғи бўлса...\nАссалому алайкум. Яна бир масалага ойдинлик киритиб берсангиз деган умиддасизга мурожаат қиляпман. Бир вақтлар қўшним мендан қарз олган эди. Топиш-тутиши ёмон эмас. Ҳатто хўжалик ишларида ҳам бозордан мардикор ёллаб ишлатади. Бизда ҳар бир харажатимиз режали, тежаб ишлатамиз, ўртаҳол оиламиз. Бир-икки маротаба эслатдим, бўлса,олиб чиқиб бер,дедим. Лекин орадан анча вақт ўтиб кетди. Куни кеча ўша олган қарзини олиб чиқиб берди. Сўмда олган эди. Сир эмаски,ҳозирги кунда кўпгина нарсалар чет элдан келтирилаётгани учун АҚШ долларида баҳоланади. Ошса ошади, тушса тушади. Анча вақт ўтганлиги учун мен берган сўмдаги пул миқдори ўз қадр-қийматини йўқотиб бўлганди. Очиғи,бироз энсам қотди. Пулга ростдан ҳам муҳтож инсон бўлганида майли эди. Дорихонага ҳам таксида чиқиб келадиган одам бўлгани учун алам қилди. Судхўрлик бўлмасин, биз ортиғига келишмаганмиз деб индамай олдим. Ҳурматли Устоз! Одамлар орасида бундай вазиятлар кўп бўлиши ҳақида ўйлаб қолдим ва сизга шу масала юзасидан мурожат қилишга қарор қилдим. Меники-ку, майли, унчалик катта миқдорда эмас. Лекин баъзи одамлар жуда катта пул олди-бердисини қиладилар. Улар шундай вазиятга тушсалар,қандай йўл тутишлари керак? Илтимос,шу ҳақида маълумот берсангиз!Аллоҳ сиздан рози бўлсин!\nМен гуруч бозорда ишлайман. Гуруч сотаман. Тоғоранинг ичига нукус қуюб, устига взрос сепиб визрос деб сотаман. Лекин оши бир хил бўлади. Нархи ҳам арзон. Растадагилар ҳам худди шундай қилиб сотади. Кейин сифат учун бўяйман. Шуни хукми қандай? Жавоб учун катта раҳмат!\nАссалому алайкум, ҳурматли устоз. Аввало, қимматли вақтини аямай, биз каби ожиз бандаларга дин соҳасида тўғри йўл кўрсатувчи инсонлар борлиги учун Аллоҳга беадад ҳамду санолар айтаман. Сизга бир савол билан мурожаат қилмоқчи эдим: бугун телевизорда таъмагир шифокорлар ҳақидаги кўрсатувни кўра туриб, пора олиш, ҳаром луқма ҳақида ўйлаб қолдим. Эртага Ҳақ таолога рўбарў бўладиган кундан ташвишга тушиб қолдим. Мен университетда ишлайман. Бизда битирувчи курс талабалари диплом ҳимояси учун битирув малакавий иш ёзишлари керак бўлади, лекин аксар ҳолатда бу ишни домлалар талабаларга пулга ёзиб беришади. Айрим талабалар диплом ишини ўзлари ёзадилар. Менга бириктирилган талабаларни аввал бошда чақириб, диплом мавзуларини бериб, уларга ишни қандай қилишни, қандай ёзишни тушунтираман. Лекин кўп ҳолатларда талабалар домла, ўзингиз ёзиб беринг дейишади. Шунда уларга диплом иши ёзиб бераман ва ёзиб берганим учун бунча берасизлар деб ўзим айтаман. Лекин шуниси ҳам борки, ушбу талабалар билан ишлашим учун давлат менга ҳақ тўлайди. Биринчи саволим шундан иборат: мана шу ўзимга бириктирилган талабаларга уларнинг илтимосидан кейин диплом иши ёзиб бериб олган пулимнинг ҳукми қандай? Иккинчи саволим: мен кўпинча бошқа домлаларга бириктирилган талабаларга диплом иши, магистрларга диссертатсия, ўқитувчиларга мақола ёзиб бераман ва албатта бу ҳолатда хизмат нархимни қатъий белгилаб олганман. Устоз, айтинг-чи, мен шу ҳолатда топаётган пулимнинг ҳукми қандай? Устоз, тўғриси бу нарсаларни сўраганимдан жуда андиша қилмоқдаман, чунки мен порахўр деган ном олишдан, натижада гуноҳкор бўлиб қолишдан қўрқаман. Шу ўринда яна шуни ҳам айтмоқчиманки, дарс жараёни учун, талабаларни баҳолаш учун талабадан ҳеч қачон бирор нарса талаб қилмаганман ва буни ҳеч қачон қилмайман, иншааллоҳ.\n25.8.2019 8840 Батафсил


Россия ва Эрон АҚШ президентини сайлаш жараёнларига аралашишга уринаётгани маълум қилинди - Daryo\n12:32, 22.10.2020 16131\nРоссия ва Эрон АҚШ президентини сайлаш жараёнларига аралашишга уринаётгани маълум қилинди\nРоссия ва Эрон АҚШдаги президентни сайлаш жараёнларига аралашишга уринмоқда. Бу ҳақда АҚШ Миллий разведкаси директори Жон Рэтклиффнинг Fox News’га берган интервьюсига таяниб, Meduza хабар берди.\nРэтклиффнинг сўзларига кўра, Эрон ва Россия сайловчиларнинг рўйхатдан ўтишига оид айрим маълумотларни қўлга киритган. Ушбу маълумотлар ёрдамида сайловчилар ўртасида «чалкашлик ва тартибсизликни юзага келтириш» мақсадида ёлғон ахборот тарқатилиши мумкин.\nАҚШ Миллий разведкаси директорининг маълум қилишича, Эрон бунга қадар Дональд Трампга зарар етказиш мақсадида сайловчиларга таҳдидлар битилган сохта электрон мактубларни юборган. The Washington Post’нинг ёзишича, бу каби мактублар демократлар тарафдорларига келган.\n«Россия томонидан бу каби ҳаракат амалга оширилганини кўрмаган бўлсак ҳам, улар 2016 йилдаги каби сайловчилар ҳақида айрим маълумотларни қўлга киритганини биламиз», — дейди Рэтклифф.\nШу йилнинг август ойида АҚШ миллий контрразведка маркази директори Уильям Эванина АҚШдаги президентлик сайловларига Россия, Эрон ва Хитой аралашишга уринаётганини маълум қилганди. Унинг сўзларига кўра, Россия Байденнинг, Эрон ва Хитой эса Трампнинг сайланишига йўл қўймасликка уриняпти.\nЭслатиб ўтамиз, АҚШда президентлик сайловлари 2020 йилнинг 3 ноябрида бўлиб ўтади.\nРеспубликачилар партияси 24 август куни президентлик ва вице-президентликка номзод сифатида Дональд Трамп ва Майкл Пенсни кўрсатган. Демократлар партияси эса АҚШ президенти сифатида Жо Байден, вице-президент сифатида Калифорния сенатори Камала Харрис номзодини илгари сурган.\nАввалроқ Трамп сайловларда ютқазса, ҳокимиятни тинч йўл билан топширмаслигини айтганди.\nМавзуга доир: Трамп COVID-19’га чалиниб қолди, Байден хавф гуруҳида. Агар ҳаммаси энг ёмон сценарий бўйича кетса, сайловлар бекор қилиниши мумкинми?\n16:44, 10.01.2022 58856\n17:35, 08.01.2022 59185\n13:29 Бугун 780\n13:23 Бугун 10661\n12:59 Бугун 7222\n12:30 Бугун 2555\n12:09, 25.01.2022 103018\n00:52 Бугун 76343\n02:41 Бугун 65748\n00:19 Бугун 65530


Нурмуҳамедов Фергюсон билан жанг қилади | Qalampir.uz\nСпорт\t02 Ноябрь 2019 09:53 5315\nUFC раҳбари Дана Уайт енгил вазн бўйича чемпион Ҳабиб Нурмуҳамедовнинг кейинги жанги Тони Фергюсон билан бўлишини тасдиқлади.\nUFC раҳбари Нурмуҳамедов ва Фергюсон жанги бўлмаслиги учун ҳеч қандай муаммо йўқлигини маълум қилди.\n“Жангнинг ташкилий қисми бошлаб юборилган. Нурмуҳамедов учун бу кейинги жанг бўлиши кундек равшан ва амалга ошади”, деди Уайт. У шунингдек, жангнинг тахминий санасини ҳам маълум қилди.\n“Жанг 2020 йилнинг биринчи чорагида ўтказилади деб, ўйлайман”, деди Дана Уайт.\nҲозирча жангнинг қаерда ва айнан қачон ўтказилиши ҳақида гапиришга эрта. Нурмуҳамедов Россияда жанг ўтказишни хоҳлашини маълум қилганди. Москва ва Санкт-Петербург муқобил вариант сифатида кўрилганди. Шунингдек, россиялик жангчи баҳордан аввал октагонга қайтишга тайёр бўлмаслигини ҳам тан олганди.\nЭслатиб ўтамиз, UFC чемпиони Ҳабиб Нурмуҳамедов сўнгги жангида Дастин Порьега қарши жанг қилиб, уни бўғиш усули билан мағлуб қилганди.\nКонор ва Ҳабиб ўртасида реванш бўлмайди. Конор спортни тарк этди Ҳабиб Нурмуҳамедов UFC`нинг энг сердаромад жангчиси бўлдими? Ҳабиб Нурмуҳамедовнинг вориси ким эканлиги айтилди Ҳабиб Дастинни енгди. У енгилмас бўлиб қоляпти Ҳабиб яна октагондан сакраб чиқди (видео) Нурмуҳамедов Порье билан жанг учун рекорд даражада гонорар олди\n23 Январь 19:43 81870\n24 Январь 19:50 31861\n24 Январь 23:14 29144\n23 Январь 15:24 25390\n23 Январь 20:08 24742


Ilohiy Kitoblar 4 dona va 100 ta sahifa deyishadi, shu to’g’rimi? « musulmonlar\nMusulmonlar > Fatvolar > Ilohiy Kitoblar Tarix: 05 Sentabr 2018 Email This Post\nСавол: Эшитишимизга кўра Аллоҳ таоло тарафидан пайғамбарларга юборилган китоблар 4 дона эмиш ва яна 100 дона саҳифа ҳам бор дейилади, шу тўғрими?\nЖавоб: Йўқ, асло бундай эмас. Аллоҳ таоло, ҳазрати Одамдан то Муҳаммад алайҳиссаломгача қанча набий/пайғамбар юборган бўлса, уларнинг барчасига китоб берган. Биз буларнинг барчасига бирдек ишонишимиз керак. Пайғамбарларнинг асосий иши зотан Аллоҳдан келган буйруқларни инсонларга етказишдир, агар Аллоҳдан биронта китоб олмаган бўлса, нимани етказади инсонларга? Аллоҳ таоло Қурʼони Каримда бу ҳақда шундай марҳамат қилади:\n“Сизлар шундай денглар: “Биз Аллоҳга ишониб суяндик, бизга юборилган (китоб)га, Иброҳимга, Исмоилга, Ишоққа, Яъқубга ва Яъқубнинг набираларига юборилган (китобларга)га, Мусога ва Исога берилган (китобларга)га, Роббиси тарафидан набийларга берилган китобларга барчасига ишондик. Ҳеч қайсисини бошқасидан ажратмаймиз. Бизлар Аллоҳга таслим бўлган кишилармиз.” Агар улар ҳам сизлардек имон келтиришса, шундагина тўгъри ёълга келган бўлишади. Агар юз ўгиришса, бутунлай бир бўлиниб парчаланиш ичига кирган бўлади. Уларга қарши сенга Аллой етади. Эшитиб турувчи, билиб турувчи Удир.” (Бақара 2/136)\n“Унга Иброҳимга) Исҳоқ ва Яъқубни бердик. Буларнинг барчасини ҳидоят қилдик. Аввалда Нуҳни ҳам ҳидоят қилган эдик. Унинг зурриётидан Довуд, Сулаймон, Айюб, Юсуф, Мусо ва Ҳорунни ҳам. Чиройли иш қилувчиларни мана шундай мукофотлаймиз. Закариё, Яҳё, Исо ва Илёсни (ҳам ҳидоят қилдик). Барчалари солиҳ қуллардандир. Исмоил, ал-Ясаʼ, Юнус ва Лутни ҳам (ҳидоят қилдик) ва барчаларини замондошларидан устун қилдик. Уларни ота-боболаридан, зурриётларидан ва биродарларидан… Уларни ҳам танладик ва уларни ҳам тўғри йўлга йўлладик. Мана шу Аллоҳни йўли бўлиб, у билан бандаларидан тўғри йўлни танлаган кишиларни йўлга келтиради. Агар улар (Набийлар) Аллоҳга шерик қўшганларида, қилган ишлари беҳуда кетган бўлар эди. Ана ўша (юқорида номи зикр қилинган ва уларни ака-укалари ва зурриётлардан бўлмиш набий) зотларга Китоб, Ҳикмат ва пайғамбарлик берганмиз. Бас, агар бу кишилар, бу оятларни кўрмасликка олсалар, Биз уларни оятларни кўрмасликка олмайдиган бир қавмнинг ваколати остида қилиб қўямиз.” (Анъом 6/84)\nЮқоридаги оятларда, Аллоҳ таоло барча ваҳий олган пайгъамбарларга китоб ва ҳикмат бергани очиқ-ойдин баён қилинмоқда. Буларни барчасига имон келтиришимиз ва бир-биридан ажратмасдан ҳаммаси ҳам Аллоҳ тарафидан юборилганига, ўз вақтида улар асл ҳолатича бўлганига ва уларда Аллоҳнинг ҳаётий кўрсатмалари, қонунлари ва дунё ва охиратга алоқадор бўлган инсониятни фойдаси учун керакли бўлган маълумотлар бўлганига ишонишимиз керак. Кейинчалик эса, Аллоҳнинг китобларини маъноларини ўзгартириб таҳриф қилишга уринишган. Қуръони Каримни эса, матнларини қиёматгача ҳеч ким бузиб ўзгартира олмайди. Буни Аллоҳ ўз зиммасига олган.\n1 Ilohiy Kitoblar 4 dona va 100 ta sahifa deyishadi, shu to’g’rimi? 05.09.2018 268\n2 Imon keltirishimiz farz bo’lgan Ilohiy Kitoblar 25.06.2018 294


Арьен Роббенни рақиблари қандай хотирлайди? - Penalti.uz | Футбол янгиликлари олами!\nАрьен Роббенни рақиблари қандай хотирлайди?\nПрофессионал футболдаги фаолиятини бошлаганига 17 йил тўлган Арьен Роббен ҳамон дриблинглар қилишдан чарчамаяпти. France Football нашрига унинг баъзи замондошлари ўз фикрлари билан ўртоқлашди.\n“Энди барча, хусусан ҳимоячилар ҳам танишади. Аммо бу муаммо эмас. Балки янги чақириқдир. Уларни ҳайратда қолдириш навбати менда...” Бу сўзлар 2006-йил июнида ўша вақтда “Челси” вакили бўлган 22 ёшли Арьен Роббенга тегишли. Қарийб 12 йил ўтгач, айтиш мумкинки, голландиялик футболчи ҳамон байроқни баланд кўтариб турибди. “Ҳар сафар менга ким энг кўп муаммо туғдирганини сўрашса, Арьен Роббен деб жавоб қайтараман – дейди “Порту”, “Лион” ва “Валенсия”ларнинг собиқ вакили Али Сиссоко – мен учун у Лионель Месси ёки Криштиану Роналду даражасидаги футболчи. Тезлик ва ҳаракатчан бўлган ажойиб футболчи ҳисобланади. У тўпни қабул қилганида ҳамма ундан ҳисобни ўзгартиришини кутади, ҳимоячи эса уни бошқаришга ожиздир.”\nАммо 235 гол, 182 голли узатмалар ва 30 совринга қарамай, у Гронингендан тортиб Мюнхенгача, бу оралиқда “ПСВ”, “Челси” ва “Реал Мадрид”да ҳаракат қилган вингер “Олтин тўп”га икки марта номзод бўлган. “Ўз амплуасида, Мессидан кейин ўз замондошлари ичида энг зўри” – дейди “Вольфсбург”нинг собиқ вакили Марсель Шафер. “У кўрсатаётган ишини 2-3 йил давомида эмас, аксинча 10-12 йилдан бери бажариб келмоқда.” Худбин санъаткор, симульянт, тез-тез жароҳатлар гирдобида қоладиган Роббен фаолияти давомида юксак ҳурматга лойиқ футболчилардан ҳисобаланади.\n“У жуда тезкор ...”\nБаҳс бойлаш мумкинки, ўз йўналишини тезда ўзгартириб дарвоза томон зарба йўллайдиган “ўзгача Роббен” туфайли хотирада сақланиб қолади. 17 йиллик фаолиятидан бери унинг бу ҳаракати ташриф қоғозига айланган. “Барча унинг бу ҳаракатини билади, аммо уни тўхтатиш учун ҳеч нарса қила олмайди чунки у жаҳон савиясидаги футболчи. У жуда тезкор” – дея таърифлайди Бундеслигада унга қарши ўн марта ўйнаган Шафер. У 2014-йилги Мундиалда тўп билан югуриш бўйича рекордни янгилаган эди. У ўшанда соатига 37 км. югурган эди.\n“Сиз уни кузатсангиз, нега ҳимоячилар ундан тўпни олиб қўёлмаяпти деб сўрашингиз аниқ” – дейди Рафаель Ван Дер Варт ўз ҳамюрти ҳақида – Аммо у жудаям тезкор, шу сабаб сиз доимо кечикасиз.” Бу ҳолат йиллар ўтсада ўзгаргани йўқ.\nГолландиялик футболчининг юқори техникаси ва тезлигидан ҳам кўра унинг рухияти “ўзгача” ҳисобланади. Шафер: “У бирга бир вазиятда ўнта дуэлни ютқазиши мумкин. Аммо кейинги сафар у буни яна такрорлайверади. Шу сабаб унга қарши ҳимояланиш жуда қийин. Кўпчилик футболчилар бир неча дуэлдан кейин иши юришмаса қолган вақтда оддий ҳаракатларни бажаради. Роббен эмас. У қатъиятлик билан 90 дақиқа ўз омадини синаб кўради. Унинг катта устунлиги ҳам шунда. У ҳар доим ўз кучига ишонади. Бу унинг катта рухиятга эга эканлигидан далолат беради.”\n14.01.2018, 07:56:11 1585 0\nАнчелотти: «Мен билан Роббен ўртасида ҳеч қандай муаммолар йўқ»\nХайнкес “Бавария” билан шартномасини узайтирмоқчи эмас\n“Барселона” устози “Реал” ҳақидаги фикрларини билдирди


АПЛда Лондон дербиси, Ла Лигада пешқадамлар жанги, А Серияда «Юве» «Милан»га қарши. Ҳафта ўйинлари анонси\nЕврокубоклар ҳафтасидан сўнг миллий чемпионатларда ҳам навбатдаги тур ўтказилади. Бундай пайтларда ўйинлар янада қизиқроқ бўлиши табиий, чунки ҳафта давомида еврокубокларда майдонга тушган пешқадамлар ҳафта давомида яхшигина тикланган рақибларга қарши қийинчиликка дуч келадилар. Кутилмаган ҳисоблар эса футболнинг безагидир.\nЭътиборингизга ушбу дам олиш кунлари кучли бешликда бўлиб ўтадиган қизиқарли ўйинлар анонсини ҳавола қиламиз. Албатта, бу ерда тилга олинмаган баҳсларни ҳам назардан қочирманг.\n18 сентябрь (шанба)\nБу жамоалар одатий «топ-7»га кирмаса-да, таркиби, ўйини ва сўнгги мавсумдаги натижалари билан бемалол пешқадамларга энг яқин кела олади, дейиш мумкин. «Эвертон» умуман ҳозирда жадвални бошқариб турган тўрт жамоадан бири бўлиб турибди. Анчелотти кетиб, Бенитес келганда жамоа келажагини шубҳа остига олаётганлар кўп эди, аммо дастлабки турлардаги ўйинлар аксини исботламоқда. Яна бир эътиборли жиҳат, «кўклар» ушбу мавсумдаги уч ғалабадан иккитасида ҳисобда ортда қолаётган эдилар. Яъни жамоада йўлга қўйилган ўйин ва ўзига ишонч бор.\nЕтакчи футболчисини йўқотган «Астон Вилла»ни кузатиш ушбу мавсумда янада қизиқ бўлади. Бирмингэмликлар Грилишнинг трансферидан сўнг, аксинча, кучлироқ бўла олишларига асослар етарли. Сабаби, таркибга Дэнни Ингз, Эшли Янг каби тажрибали, шунингдек, Бэйли, Буэндия каби улкан салоҳиятга эга бўлган футболчилар келиб қўшилдилар. Бу трансферлар нафақат Грилишнинг ўрнини тўлдиради, балки «Астон Вилла»ни янада мувозанатли таркибга айлантириши мумкин.\nДастлабки турдаги натижалар алдаб қўймаслиги керак, зеро жамоа ўйини янгидан шаклланмоқда. Ўтган турда «Челси»дан йирик ҳисобда мағлубиятга учралган бўлса-да, ўша ўйиннинг айниқса 1-таймида мезбонлардан яхшироқ ўйин намойиш қилишганди. Фақат дарвозабон Мендининг қаҳрамонликлари «Челси»ни ўйинда ушлаб қолди.\nТаркиблар борасида «Эвертон»нинг йўқотиши жиддийроқ таъсирга эга. Жамоа тўпурари Доминик Калверт-Левин жароҳат туфайли шерикларига ёрдам бера олмайди. Коронавирус туфайли ҳали мавсумда бирорта ўйинда қатнашмаган Хамес Родригеснинг майдонга тушиши ҳам ҳамон сўроқ остида.\nЛа Лига. 5-тур. 18 сентябрь\nЎйин бошланиш вақти: 19:15\nТВ-трансляция: МатчТВ Футбол\n«Реал» ва «Барса»даги молиявий муаммолар бирданига «Атлетико»ни Ла Лиганинг энг кучли жамоасига айлантириб қўйди. Ўтган йилги чемпионлик кўпроқ рақибларнинг ўйин борасидаги инқирозлари ва муваффақиятсиз серияларига таянган бўлса, бу сафар энди чиндан ҳам «Атлетико» турнирнинг асосий фаворити ҳисобланмоқда. Клуб амалга оширилган аниқ трансферлар, Гризманн, Де Пауль каби футболчиларнинг келиб қўшилишидан кейин Симеоне жамоаси пешқадамлиги одатий ҳол.\n«Атлетик» эса айнан фаворитларни тўхтатиб қолиши билан машҳур. 2-турда «Барселона» билан дуранг худдики, бильбаоликларнинг пешқадамларга қарши одатий яхши ўйини деб баҳоланган бўлса, кейинги турлар кўрсатдики, «Атлетик» энди барқарор натижаларга ҳам тайёр. Марселиньо шогирдлари 4 турдан сўнг ҳали мағлубиятга учрамаган 6 жамоадан бири бўлиб турибди. Жамоа икки ғалаба ва икки дурангга эришган.\nЎзаро ўйинлар ҳам доим муросасиз кечган. «Атлетико» Мадриддаги охирги 6 ўйинда «Атлетик» устидан ғалаба қозониб келаётган бўлса-да, бу ўйинларнинг 3тасида бильбаоликлар учрашув давомида ҳисобда олдинда борганликларини таъкидлаш керак. Демак, бугун ҳам «Атлетик»дан осон таслим бўлишни кутмасак бўлади.\nЎтган турда «Эспаньол»га қарши ўйин қаҳрамони, иккинчи таймда майдонга тушиб сўнгги дақиқада ғалаба голини урган Томас Лемар бу сафар «сеҳрли таёқча» бўла олмайди. Франциялик футболчи Чемпионлар Лигаси ўйинида жароҳат олди ва бир неча ҳафтага сафдан чиқди.\nВЕСТ ҲЭМ – МАНЧЕСТЕР ЮНАЙТЕД\nЎйин бошланиш вақти: 18:00\nБу ўйинга саволлар кўп. Бир пайтлар «МЮ»ни бошқарган, ўтган йили эса фақат нотўғри гол эвазига манчестерликлар ғалаба қозонганини айтган Дэвид Мойес бу сафар ўйинда нима ўйлаб топади? Жесси Лингард Чемпионлар Лигасидаги хатосини собиқ жамоасига қарши юва оладими? Криштиану Роналду гол уришда давом этадими? Умуман қайси «МЮ» ҳақиқийси – «Лидс» ва «Ньюкасл» билан ўйиндагими ёки «Вулверҳэмптон» ва «Янг Бойз» билан ўйнаганими? Қизиғи, Сульшернинг илк йилларидан бери мана шу савол кўп берилади, жамоа энди ўйинини топди деганда, қандайдир нурсиз давр бошланади ёки аксинча.\n«Вест Ҳэм» ўтган йилги натижа тасодиф эмаслигини янги мавсумда ҳам исботлашда давом этяпти. Мойес аста-секин Лондонда яна бир кучли жамоа, давомли тарзда топ-клублар орасида юрадиган янги «Лестер»ни қуряпти. Бемалол айтиш мумкинки, ҳозирда «Вест Ҳэм» ўз етакчилари, таниса бўладиган услуби ва етарли устунликларига эга бўлган жамоага айланиб улгурди.\nАммо бу сафар лондонликлар икки муаммони ечишлари керак. Биринчиси, мавсумни зўр бошлаб, 4 турда 7 голда иштирок этган ва 4 гол билан тўпурарлар рўйхатини ҳам бошқариб турган Майкл Антонио ушбу учрашувда майдонга туша олмайди. У «Саутҳэмптон»га қарши ўйинда иккинчи сариқ карточка туфайли майдондан четлатилди ва бир ўйинга дисквалификация қилинди. Иккинчи муаммо эса «Вест Ҳэм» пайшанба оқшомида деярли асосий таркиб билан Европа Лигаси доирасида Загребда ўйнаб келди. Яъни лондонликлар тикланиш учун «Юнайтед»га нисбатан икки кун кам вақтга эга бўлди. Одатда фаворит клубларни қийнайдиган бу муаммо бу сафар «Вест Ҳэм» бошида. Ҳафтада икки ўйин режимида майдонга тушиш тажрибасига эга бўлмаган таркибни Дэвид Мойес қандай тайёрлаши ҳам жуда қизиқ масала.\n«Юнайтед»нинг ҳам ўз вазифалари бор. Швейцариядаги ўйинни тезроқ унутиш, умуман чемпионлик пойгасида қолиш учун ҳар ўйинда, жумладан бунисидаям ғалаба қозониши шарт. Эдинсон Кавани ҳали умумий гуруҳга қўшилмади, Сульшернинг айтишича, у кейинги ҳафта ўйинларида тайёр бўлади. Скотт Мактоминей ва Алекс Теллес тўлиқ тикланди, аммо бу ўйинда қай даражада тайёр эканликлари маълум эмас. Мезбонлар таркибида Антониодан ташқари, етакчи ҳимоячилардан бири Уинстон Рид ҳам ўйнай олмайди – унда жароҳат бор.\nҚизиғи, худди шу рақиблар уч кун ўтиб Англия Лига кубогида ҳам ўзаро куч синашадилар. Бу сафар ўйин «Олд Траффорд»да ва Майкл Антонио майдонга туша олади.\nАПЛ. 5-тур. 19 сентябрь (якшанба)\nТОТТЕНҲЭМ – ЧЕЛСИ\nЛондон дербиси, шубҳасиз, навбатдаги турда Премьер-лиганинг энг марказий учрашуви бўлади. «Тоттенҳэм» ўтган турда бошқа бир Лондон дербисини бой бериб, аввалги ғалабаларга бироз соя солган ва якка пешқадамликни бой берган бўлса-да, ўша ўйин натижасига Танганганинг четлатилиши таъсир қилганини биламиз. Бунинг устига «Тоттенҳэм» айнан пешқадамларга қарши жуда самарали ўйин ва натижа кўрсата олишини дастлабки турда «Манчестер Сити» билан ўйинда кўргандик. «Челси» ҳозирда Англиянинг энг барқарор клубларидан бири, аммо яхши ташкил этилган ҳимояга қарши илк голни уришдаги қийинчиликлар давом этяпти. «Астон Вилла» билан биринчи тайм, «Зенит»га қарши Чемпионлар лигаси учрашуви бунинг яққол исботидир.\nАммо табиийки, «Челси» сафарда бўлса ҳам ғалаба учун майдонга тушади. Аввалги мавсумдан фарқли равишда пешқадам жамоалар анча барқарор кўринишяпти, яъни бир нечта муваффақиятсиз ўйинларни тузатиш, орадаги фарқни йўқотиш бирмунча қийинроқ бўлади. Бунинг устига «Челси» кейинги турда «Манчестер Сити» билан ўйнайди. Уч очко олиш осон бўлмайдиган ўша ўйин олдидан ғалаба қозониш жуда керак.\nЎтган йили «Тоттенҳэм» майдонида ўтган учрашувда «Челси» 1:0 ҳисобида ғалаба қозонганди ва бу Тухел учун «Челси» бошқарувидаги илк сафар-ғалабаси бўлганди. Августда эса жамоалар мавсум олдидан ўртоқлик ўйинида майдонга тушишди ва ўйин 2:2 ҳисобида якунланди. Ҳаким Зиёшнинг икки голига Лукас Моура ва Бергвейн жавоб беришганди.\nТаркиб борасида мезбонларда муаммо кўпроқ. «Челси» фақат Пулишич хизматидан фойдалана олмайди, «Тоттенҳэм»да эса бундай футболчилар 5 нафар. Улардан фақат Эрик Дайер шерикларига ёрдам бера олмаслиги аниқ. Сон, Моура, Бергвейнларнинг дербида майдонга туша олишлари сўроқ остида қолмоқда. Шунингдек, юқорида эсланган қизил карточка туфайли Жафет Танганга дисквалификация қилинган.\nА Серия. 4-тур.\n«Ювентус» уч турдан сўнг ҳали бирор марта ҳам ғалаба қозона олмаган ва атиги 1 очко билан 16-ўринда боряпти. «Милан» эса юз фоизлик кўрсаткичга эга бўлиб, «Рома» ва «Наполи» билан биргаликда турнирни бошқариб бормоқда. Бир қараганда фаворит аниқдек, муаммолар гирдобидаги «Ювентус» ва барқарор «Милан»...\nАммо Чемпионлар лигаси ўйинлари «Ювентус»нинг ҳам ўзига келиб бораётганини кўрсатди. Аввалги йўқотишларда Аллегрида объектив сабаблар ҳам бўлиб, асосий таркибнинг қарийб ярмидан кўпи майдонга туша олмаётганди. Аста-секин Дибала ҳам, Бентанкур ҳам, Сандро ҳам қайтди ва туринликлар ЕЧЛда 3:0 ҳисобида ғалаба қозонишди. «Милан» «Энфилд»да 2:3 ҳисобида ютқазган бўлса-да, ёмон кўринмади, бу ўйин ҳам миланликларга кучли рақибларга қарши ўйин тажрибасини бергани табиий.\nМезбонлардан Артур ва Де Шильо майдонга туша олишмайди. «Милан» сафида эса Златан Иброҳимович икки ҳафтага сафдан чиққани ҳақида хабарлар бор. Шунингдек, Бакойоко ҳам тўлиқ тикланиб улгурмаган.\nЎтган мавсумда жамоалар Чемпионлар Лигаси йўлланмалари учун охирги турларгача кураш олиб боргандилар. Миландаги ўйинда меҳмонлар 3:1 ҳисобида устун келишган бўлса, иккинчи даврада, май ойида «Милан» ортиғи билан қасос олган – Диас, Ребич ва Томориларнинг голлари билан 3:0 ҳисобига ғалаба қозониб, «Ювентус»ни жуда қийин аҳволга солиб қўйганди. Аммо сўнгги турда «Наполи»нинг очко йўқотиши натижасида туринликлар ҳам ЕЧЛ йўлланмасидан қуруқ қолмадилар.\nЧемпионлар лигаси ҳақида гап кетганда, «Милан» ўз ўйинини бир кун кейин ўтказгани ва «Ливерпуль»да анча оғир тўқнашув бўлганини эътиборга олсак, бир кун кўпроқ дам олиш ва осонроқ рақибга эга бўлган «Ювентус» жисмоний томондан устунроқ бўлишини тахмин қилса бўлади.\nФранция чемпионати. 6-тур.\nИталияда марказий учрашув бўлаётганда, Мессини томоша қилишни истайдиганлар ҳам топилади. Улар учун айни вақтда «ПСЖ»нинг «Лион»га қарши баҳси қизиқарли бўлиб турибди.\n«ПСЖ» Франция чемпионатида барча беш ўйинни ғалаба билан якунлади, лекин рақиблар «Труа», «Страсбур», «Брест», «Реймс» ва «Клермон» эди. Яъни Месси келганидан буён «ПСЖ» жиддий рақибга ана энди дуч келади. Жиддийроқ қаршилик «ПСЖ» юлдузларини қанчалик қийнаб қўйиши мумкинлигини эса Брюггеда, Чемпионлар лигаси баҳсида ҳам кўрдик. Парижликлар ушбу ўйинда 1:1 ҳисобида дурангга рози бўлишди холос.\n«Лион» эса мавсумни ёмон бошлаган бўлса-да, ўзига келиб олган ва сўнгги уч ўйинда ғалаба қозонган жамоа. Ўтган йили Парижга икки марта ташриф буюриб, дарвозасини дахлсиз сақлай олган. Августда Франция Лига кубоги финалида ҳисоб очилмаган ва фақат пенальтилар сериясида мезбонлар устун келган бўлишса, декабрда «шерлар» 1:0 ҳисобида ғалаба қозониб кетганди. Демак, учинчи уринишда ҳам «Лион»дан камида муросасиз қаршиликни кутишга ҳаққимиз бор.\nШунингдек, «ПСЖ» яримҳимоячиси Андер Эррерага ҳам алоҳида эътибор бериш лозим. Ўзидан «Гундўған»ни ёқиб олган испаниялик футболчи тирик Мбаппе, Месси ва Неймар жамоасида тўпурар бўлиб турибди. У охирги 4 ўйинда 4 бора рақиблар дарвозасини аниқ нишонга олишнинг уддасидан чиқди.\nЛа Лига. 5-тур.\nЎйин бошланиш вақти: 23:55\nЛа Лигада уч жамоа 4 турдан кейин 10тадан очко тўплаб, турнир жадвали пешқадамлигини бўлишиб турибди. «Реал» ва «Атлетико»ни у ерда кўриш одатий ҳол бўлса, ўтган мавсумда аксарият етакчиларини сотишга мажбур бўлиб, якунда 13-ўринни эгаллаган «Валенсия»нинг улар билан бир сафда туриши қандайдир ижобий ҳиссиётлар уйғотади.\n«Валенсия»нинг ўзи шундоқ ҳам пешқадамлар билан муросасиз курашиш анъанасига эга эканини ҳам қўшсак, бизни ўта шиддатли баҳс кутиб турганига шубҳа қолдирмайди. Зеро ўтган мавсумда ҳам «Месталья»да мезбонлар 4:1 ҳисобида ғалаба қозонганини яхши эсласангиз керак. Карлос Солер уч маротаба пенальтини аниқ амалга ошириб, ноёб ҳет-трик эгасига айланганди.\nМадрид клуби якунда ёзнинг энг катта трансферини амалга ошира олмаган бўлса-да, яхшиямки, бозор тугади ва жамоа мавҳум ҳолатдан чиқиб олди. Албатта, Карло Анчелотти учун ҳар ким сотиб юборилиши ва ҳар ким келиши мумкин бўлган таркиб билан ишлашдан кўра, энди қулайроқ – «Реал» мана шу мавжуд футболчилар билан камида қишгача боради. Бундан ташқари, Камавинганинг жамоага жуда яхши киришиб кетгани ҳам эътиборга молик: футболчи дебют ўйинда захирадан тушиб, «Бетис» дарвозасини ишғол қилган бўлса, Миландаги ягона голга ассистентлик қилди. Айниқса, Крооснинг йўқлигида майдон марказида шундай футболчининг бўлиши «Реал» ўйинини анча барқарорлаштиради.\nНемис яримҳимоячисидан ташқари, «Реал» таркибида Марсело, Менди ва ҳар доимгидек Гарет Бэйл каби футболчилар Валенсияга боришмайди. Мезбонлар таркибида эса Денис Черишев йўқ, у келаси ойнинг бошларида сафга қайтиши мумкин.\n18 сентябрь: БАВАРИЯ – Бохум (18:30), Бёрнли – АРСЕНАЛ (19:00), МАНЧЕСТЕР СИТИ – Саутҳэмптон (19:00), ЛИВЕРПУЛЬ – Кристал Пэлас (19:00), ИНТЕР – Болонья (21:00), Кёльн – ЛЕЙПЦИГ (21:30)\n19 сентябрь: БОРУССИЯ Д – Унион (20:30), Брайтон – ЛЕСТЕР (18:00), Верона – РОМА (21:00), ЛАЦИО – Кальяри (21:00)\n20 сентябрь: Удинезе – НАПОЛИ (23:45), БАРСЕЛОНА – Гранада (23:55).


Самарқандда Россия таълим маркази очилди - 29.04.2022, Sputnik Ўзбекистон\nСамарқандда Россия таълим маркази очилди\nШимолий Кавказ федерал университети ректори ушбу марказ орқали муносабатлар янада яқинлашишига ишонч билдирди. 29.04.2022, Sputnik Ўзбекистон\nТОШКЕНТ, 29 апр — Sputnik. Ўзбекистонда Шароф Рашидов номидаги Самарқанд давлат университети негизида Россия таълими маркази очилди. Очилиш маросимида Шимолий Кавказ федерал университети (СКФУ) ректори Дмитрий Беспалов ҳам иштирок этди. Бу ҳақда университет матбуот хизмати хабар берди.Шунингдек, Шимолий Кавказ федерал университети ректори ушбу марказ орқали муносабатлар янада яқинлашишига ишонч билдирди.Тадбирни Самарқанд давлат университети халқаро ҳамкорлик бўлими координатори Мухтор Носиров кириш сўз билан очди. СамДУ ўқув ишлари бўйича проректори Аҳмаджон Солиев Россия олий таълим муассасалари билан йўлга қўйилган самарали ҳамкорлик алоқалари ҳақида маълумот берди. Хусусан, ушбу марказ талабалар учун Россиянинг ривожланган олий таълим муассасаларида таҳсил олиш имкониятини яратувчи марказ бўлишига ишонч билдирди.Тадбирда Россиянинг етакчи олий таълим муассасалари ректорлари, халқаро ҳамкорлик бўйича проректорлари иштирок этиб, Самарқанд давлат университети билан йўлга қўйилган икки томонлама муносабатларнинг янада яхшиланишига умид билдирди.Марказнинг очилиши Россия ва Ўзбекистон ўртасида дипломатик муносабатлар ўрнатилганининг 30 йиллигига тўғри келди.Марказнинг вазифаси Марказий Осиёда рус тилини оммалаштириш бўйича лойиҳаларни амалга оширишдан иборат бўлади. Марказ қўшма илмий тадқиқотларни мувофиқлаштиради. Шунингдек, рус тили, рус адабиёти, рус тарихи ва бошқа фанлар ўқитувчилари учун услубий ёрдамни ташкил қилади.\nроссия, ўзбекистон, ҳамкорлик, олий таълим муассасалари\n© Yuz.uzСамаркандский Государственный университете (СамГУ)\nШимолий Кавказ федерал университети ректори ушбу марказ орқали муносабатлар янада яқинлашишига ишонч билдирди.\nТОШКЕНТ, 29 апр — Sputnik. Ўзбекистонда Шароф Рашидов номидаги Самарқанд давлат университети негизида Россия таълими маркази очилди. Очилиш маросимида Шимолий Кавказ федерал университети (СКФУ) ректори Дмитрий Беспалов ҳам иштирок этди. Бу ҳақда университет матбуот хизмати хабар берди.\n“Самарқанд давлат университети Осиёдаги энг тез ривожланаётган олий таълим муассасаларидан бири. Мен бунга ўтган йили муҳтарам ректор Рустам Холмуродов билан учрашганимда гувоҳ бўлганман. СамДУ билан ҳамкорлик қилиш биз учун ҳам фойдали бўлади. Биз ҳамкорликда талабалар алмашинуви ва илмий-тадқиқотларни йўлга қўйишни бошладик”, - дейди Дмитрий Беспалов.\nШунингдек, Шимолий Кавказ федерал университети ректори ушбу марказ орқали муносабатлар янада яқинлашишига ишонч билдирди.\nТадбирни Самарқанд давлат университети халқаро ҳамкорлик бўлими координатори Мухтор Носиров кириш сўз билан очди. СамДУ ўқув ишлари бўйича проректори Аҳмаджон Солиев Россия олий таълим муассасалари билан йўлга қўйилган самарали ҳамкорлик алоқалари ҳақида маълумот берди. Хусусан, ушбу марказ талабалар учун Россиянинг ривожланган олий таълим муассасаларида таҳсил олиш имкониятини яратувчи марказ бўлишига ишонч билдирди.\nТадбирда Россиянинг етакчи олий таълим муассасалари ректорлари, халқаро ҳамкорлик бўйича проректорлари иштирок этиб, Самарқанд давлат университети билан йўлга қўйилган икки томонлама муносабатларнинг янада яхшиланишига умид билдирди.\nМарказнинг очилиши Россия ва Ўзбекистон ўртасида дипломатик муносабатлар ўрнатилганининг 30 йиллигига тўғри келди.\nМарказнинг вазифаси Марказий Осиёда рус тилини оммалаштириш бўйича лойиҳаларни амалга оширишдан иборат бўлади. Марказ қўшма илмий тадқиқотларни мувофиқлаштиради. Шунингдек, рус тили, рус адабиёти, рус тарихи ва бошқа фанлар ўқитувчилари учун услубий ёрдамни ташкил қилади.


Масжид устунлари орасида саф тортиш ҳукми\nТавҳид форуми » Фиқҳ » Намоз » Масжид\n11-25-2012, 23:35 (Последний раз сообщение было отредактировано 11-28-2012 в 09:15, отредактировал пользователь rinat80_09.)\n1) Масжиддаги устунларнинг оркасида намоз укиш карохиятли экан, бу хукмга далил сифатида биродаримиз Имом Термизийнинг "Сунани Термизий" 181 бетида 169 боб 229 хадис шундай хадис бор экан, бу хадис сахих ми?\n2) бу хадис шархида 3 ковл бор экан,\n1 устунларнинг оркасига оёк кийимлар куяди экан,\n2 устунлар урнида жинларнинг мусулмони намоз укийди экан\n3 устунларнинг сабабидан сафнинг ораси узоклашар экан\nмана шу сабаблардан карохиятли экан, Илтимос шуни тушунтириб берсангизлар?\nRE: Устунлар хакида\nМасчита зарз намозда эки столп орасида окиса боладими жамоот Билан? Саф бузулиб ажир оз боладими?\nПайгамбар саляЛлаху алейхи уа салям хадисда реки туркик орасида турманлар деган хадисди Толик юбарсми\nRE: Масжид устуни орасида намоз ўқиш ҳукми\nВа алайкумуссалам ва роҳматуллоҳи ва барокатуҳ!\nМасжид устунлари орасида саф тортишдан қайтарув ворид бўлган. Чунки у сафни бўлади.\nДарҳақиқат, Ибн Можа (1002) Муовия ибн Қуррадан, (у) отасидан шундай деганини ривоят қилди: “Биз Расулуллоҳ соллаллоҳу алайҳи ва саллам замонларида устунлар орасида саф тортишдан қайтарилардик ва ундан ҳақиқатда қувилардик-(ҳайдалардик)”.\nТермизий (229) Абдулҳамид ибн Маҳмуддан ривоят қилади: “Ҳукмдорлардан бирининг ортида намоз ўқидик. Одамлар бизни икки устун ўртасида намоз ўқишга мажбур қилди. Намоз ўқиб бўлганимизда Анас ибн Молик (розияллоҳу анҳу): “Биз Расулуллоҳ соллаллоҳу алайҳи ва саллам замонларида бундан сақланардик”, деди”. Албоний раҳимаҳуллоҳ “Саҳиҳ Термизий”да саҳиҳ деди.\nИбн Муфлиҳ раҳимаҳуллоҳ шундай деди: “Имом ортидаги киши устунлар орасида туриши макруҳ бўлади. Аҳмад: чунки у сафни бўлади, деди”. Сўзи тугади. (“Фуруъ” (2/39)).\nНамозхонларнинг кўплиги ва масжиднинг торлиги сабаб устунлар орасида саф тортишга ҳожат тушиши мустасно. Бу вақтда макруҳ бўлмайди.\nШайх Ибн Усаймин раҳимаҳуллоҳ деди: “Масжид тор бўлганда устунлар ўртасида саф тортиш жоиз. Баъзи уламолар ижмоъ бор эканини айтганлар. Кенглик вақтига келсак, бу борада ихтилоф бор. Тўғриси: ундан қайтарилган. Чунки у саф бўлинишига олиб келади. Айниқса устун қалин бўлса”. Сўзи тугади.\nСавол: Макка ташқарисида баъзи устунлар таъсирида сафни тўғирлаш мақсадида қибладан бироз бурилишнинг ҳукми нима?\nЖавоб: Каъбани кўрмайдиган намозхонга Каъба мавжуд бўлган томонга юзланиши вожиб. Озгина бурилишнинг зиёни йўқ. Бироқ сафларни бўлганда устунлар орасида туриш макруҳ бўлади. Масжид торлиги ва намозхонларнинг кўплиги ҳолатида мустасно.\nТавфиқ Аллоҳдан. Пайғамбаримиз Муҳаммадга, у кишининг аҳли оила ва саҳобаларига Аллоҳнинг саловат ва саломлари бўлсин.\nИлмий Изланишлар ва Фатво Бериш Доимий Қўмитаси\nАбдулазиз Оли Шайх\nБакр Абу Зайд\nУстунлар орасида намоз ўқиш\nСавол: баъзи масжидларда сафлар орасида устунлар бўлиб, бу уларнинг бўлиниши ва бир неча сафларга ажралишига олиб боради. Ушбу ҳолатга ўхшашида инсон устун ёнида намоз ўқиб, саф бўлинган бўлиши афзалми ёки устунни ортда қолдириб саф тўла бўлгани афзалми? Маълумки, ушбу ҳолатда саф тўла бўлади. Бироқ намозхон сафдан бироз чиқишга мойил бўлади. Шу борада бизга фатво бериб, ажр-у савобга эришинг!\nЖавоб: Суннат – сафлар узлуксиз тўғри бўлиши ва устунлар ортларида бўлишидир. Устунлар ортларида бўлади. Сафлар устунлар олдида тўғри бўлади ва сафлар бўлинмайди. Масжидда издиҳом ва масжид торайганда зарурат вақти мустасно. Шунда одамлар устунлар орасида саф тортишида ҳожат учун ҳараж-(танглик) йўқ. Шунинг учун Анас: “Улар бундан сақланардилар”, деди. Устунлар ўртасида туришдан сақланардилар. Яъни, бунга ҳожат бўлмаганда. Суннат – имом ортидагилар олдинга ўтиши ҳамда устунлар ортларида бўлишидир. Агар ортида устун бўлган киши устун томондан озгина олдинга силжиса зарари йўқ. Бироқ икки устун ўртасидагиларга саф тўғри бўлиши учун озгина олдинга силжишлари лозим бўлади. Тоинки ортида устун бўлган киши ва ундан бошқаси баб-баробар, сафда тўғри бўлсин, бирор киши бошқасидан олдинга ўтиб кетмасин.\nМасжидда ухлаш ҳукми Telegram 1 2,591 07-24-2017 01:05\nҚибласи нотўғри масжидда намоз ўқиш ҳукми Меҳмон 1 1,386 07-24-2017 00:59\nҚабристон ёнида қурилган масжидларда намоз ўқишнинг ҳукми Меҳмон 3 6,615 05-03-2017 19:07


Машҳурлар озиш сирларини ошкор этишди! Энди уларнинг усули билан озамиз\nУзбекские клипы 55\nЗарубежные клипы 65\nРусские клипы 59\nНОВОСТИ ШОУ-БИЗНЕСА 76\nГлавная » НОВОСТИ ШОУ-БИЗНЕСА » Машҳурлар озиш сирларини ошкор этишди! Энди уларнинг усули билан озамиз\nМашҳурлар озиш сирларини ошкор этишди! Энди уларнинг усули билан озамиз -\nОйнаи жаҳонда, саҳнада машҳурларнинг ташқи кўринишини кузатиб боришга одатланганмиз. Ҳар гал ўзгариб борувчи қадду қомматни кўриб «Булар бир деганда хипчабел бўлиб олишадия. Қандай озишар экан?» дея изоҳ берадиганлар ҳам бор. Четдан қараганда бир зумда пайдо бўлган чиройли қомат ортидаги машаққатлар эса шу кунгача сизга сир эди. Аммо саҳифамиз орқали санъаткорларнинг сирларини фош қиламиз.\n«САЛАТЛАР – МЕНИНГ ДЎСТИМ»\nУлуғбек ҚОДИРОВ, актёр: — Ўзингиз яхши биласиз, бизнинг касбда аввало ташқи кўринишга эътибор қаратилади. Агар таклиф қилинган ролга жисмонан тўғри келмасак, ўз устимизда ишлашимиз керак. Жаҳонгир Аҳмедов «Мажнун» картинасига таклиф қилганида озиш учун астойдил ҳаракатни бошлаганман. Ёш ошиқ йигит образига мос келишим учун қоматим ҳам шунга мос келиши керак эди-да. Шунда фақат сабзавот ва мевалар билан чегараланганман. Бодиринг ва помидорлардан тайёрланган салатлар эса энг яқин «дўстим»га айланиб қолганди. Ҳатто, дўстлар билан чойхонада йиғилганимизда улар димлама, кабоб, палов сингари турли тансиқ таомларни буюртиришса, мен салатлар билан чегараланардим. Аммо фақат парҳез билан яхши натижага эришиб бўлмайди. Организмни тозалаш билан биргаликда, албатта, жисмоний ҳаракат ҳам зарур. Мен ҳам ҳар куни 4-5 соат вақтимни спорт залнинг югуриш йўлакчасида ўтказганман.\n«САҲАРЛИККА ГАЗСИЗ СУВ»\nҲалима ИБРАГИМОВА, қизиқчи: — Гарчи касбим учун тўлалигим қўл келса-да, саломатлигим юзасидан бироз бўлса ҳам вазн ташлашга қарор қилганман. Бунда эса оддий усуллардан бирига мурожаат этганман. Ҳар куни саҳарликда, газсиз сув ичардим. Кимлардир 200 мл.дан ичса бўлади дейди. Аммо мен бу борада бироз ўзгартириш киритганман. Сувни ўзим ича олганимча ичардим. Бу эса ичак тизимини тозалашга ёрдам беради. Шу билан бирга имкон қадар енгилроқ, ёғсиз таомларга мурожаат эта бошладим. Шундай қилиб, бир йил ичида 15 кг. вазн билан аста-секинлик ҳайрлаша бошладим.\nУМИДАХОН, хонанда: — Ижодимни энди бошлаган пайтларим кастингга боргандим. Ҳайъат аъзоларига овозим, вокал имкониятим маъқул келган-у, «Бироз озишингиз керак» дейишган. Ўшанда роса хафа бўлгандим. «Баҳона қилишди, уларга тўғри келмас эканман» деб ўйлагандим. Аммо миямда «Агар озғин бўлганимда, балки кастингдан ўтардим» деган хаёл айланаверган. Шу воқеа таъсирида 2-3 йилда таниб бўлмас даражада озиб кетганман. Аммо қатъий парҳез қилганман, спорт билан шуғуланганман деб ҳам айтолмайман. Балки стресс шундай таъсир қилгандир... Озганимдан кейин яна ўша марказининг кастингида иштирок этганман. Бу сафар қабул қилишган. Ўшанда санъаткор учун қомат ва ташқи кўриниш муҳим эканини тушунгандим. Аҳир экраннинг ўзи инсонни 7 кг.га семиз кўрсатади, деган гап ҳам бор-ку...\n«ИСТЕЪМОЛ СОДАСИ ВА МАХСУС ЧОЙ»\nНилуфар УСМОНОВА, хонанда: — Қишлоқда бувимнинг тарбиясини олиб улғайганим учун ёшлигимда дуркун қиз эдим. Тўғриси, бу менга сира ҳалақит бермасди. Аммо учинчи ўғлимни дунёга келтирганимдан кейин тарозига кўзимнинг қирини ташласам, 73 кг.ни кўрсатиб турибди. Ана ўшанда «Тамом, озаман!» дедим. Биласизми нима учун? Атрофимдагиларга, мухлисларимга, ва ҳатто, турмуш ўртоғимга ёқиш учун эмас, аксинча ўзимни қулай ҳис этишим, кўзгуга қараганимда кўнглим кўзим қувониши учун. 4 ой давомида оч қолдирадиган парҳез тутиб натижага эришолмадим. Кейин машғулотлар залига бора бошладим. Натижа кўрингани сари қизиқишим ортиб бораверди. Яна ҳар уч кунда бир марта иссиқ сувга 750 грамм истеъмол содаси ва 500 грамм ош тузини аралаштириб, 40 дақиқа давомида ванна қабул қилдим. Ваннадан чиқибоқ занжабил, лимон ва асал қўшиб дамланган чой ичдим. Менимча, ортиқча сантиметрлардан халос бўлишда энг муҳими – шошмаслик. Бир ҳафтада ёки бир ойда эришиладиган нарса эмас бу. Сабр ва мақсад. Мана шу менинг стратегиям. Роппа роса бир йил ўтиб, яна тарозига турдим. 49 кг!\n«ЙИЛ ЎН ИККИ ОЙ НОНСИЗ ЯШАГАНМАН»\nЖамила ҒОФУРОВА, актриса: — Кинодаги биринчи ролим учун қаттиқ ҳаракат қилишимга тўғри келган. «Дилҳирож» фильмида бош қаҳрамоннинг дугонасини ўйнагандим ўшанда. Режиссёр агар бош ролларни ижро этишни истасам, ташқи кўринишимни тартибга келтиришим кераклигини айтгач, ўзимга ўзим «Мен, албатта, озаман!» деб мақсад қўйиб, бир йил давомида нон маҳсулотларини емаганман. Эрталаблари бир неча километр югуриб, тинимсиз спорт билан шуғуланганман. Ана шунда 10 кг.дан ортиқ вазндан халос бўлиб, кўзлаган мақсадимга эришганман. Аммо уни бугунги кунда ушлаб туриш учун ҳам озмунча меҳнат қилаётганим йўқ! Доим таомномамни назоратда ушлаб туришим шарт.\n«ФАҚАТ ТУШЛИКДА ОВҚАТЛАНАМИЗ»\nМадина МУМТОЗ, актриса: — Касбинг учун нималар қилмас экансан киши. Роллар учун кўпчилик озишга ҳаракат қилган бўлса, мен «Ўзимдан-ўзимгача» фильми учун 5 кг.га семиришимга тўғри келган. Бу қарорни қабул қилиш қанчалик оғир бўлмасин, ўзимни мажбурлаганман. Семиришни истамайдиган қиз ва аёллар мени яхши тушунишади. Лекин бир нарсани аниқ: ишонч билан айтишим мумкин-ки, семиришдан кўра озиш а-а-анча қийин экан. Роль учун қанча тез семирган бўлсам, шунча секин аввалги вазнимга қайтганман. Яъни сантиметрларни тўплаш учун кам ҳаракат қилиб, катта-катта еган бўлсам, озишга келганда бир кунда бир мартагина тановул қилганман. Фақат тушликликда, шунда ҳам ёғсиз тоамлар билан ўзимни меҳмон қилардим. Қолган пайтлари фақат сабзавотлар ва мева ердим.\n«ПАРҲЕЗГА ЕТТИ КУНГИНА ЧИДАГАНМАН!»\nОЙБЕК, хонанда: — Бугунги кунда озиш дардида юрганлар жуда кўп. Бундан бир неча йил илгари менда ҳам шу нарса билан юзлашганман. Мутаҳассисларнинг маслаҳатига кўра, парҳез қилгандим. Унга кўра, нонушта қилинмайди. Фақат тушлик ва баъзи баъзида кечки овқатга рухсат бор. Яъни жами етти кунлик парҳезнинг биринчи кунида тушликда иккита қайнатилган туҳум, кечки овқат мумкин эмас. Иккинчи куни эса тушликка 150 гр. тузсиз қайнатилган мол гўшти, кечга эса 200 гр. «докторский» колбаса ва бир стакан қаттиқ... Хуллас, ҳар бир кун жадвалга қараб махсус егуликлар ва сабзавотлар билан тўлдирилган. Очиғини айтсам, фақатгина бир ҳафта чидолганман. Аммо шу вақт ичида 3 кг. озгандим. Бу парҳез деганлари мени қийнаб юборганидан кейин спортдан яхшиса йўқ экан, деган хулосага келгандим (кулади). Шундай қилиб, бугунгача мунтазам спорт залига қатнайман.\nDARAKCHI.UZ Алия СУЛАЙМАНОВА тайёрлади.\nСИТОРА АЛИМЖОНОВА: "КЎНГИЛ ҚЎЙГАНИМГА ТУРМУШГА ЧИҚЯПМАН" НОВОСТИ ШОУ-БИЗНЕСА\nКўзингиз яхши кўрмайдими? Ҳадемай бундан халос бўласиз! НОВОСТИ ШОУ-БИЗНЕСА\nЭКСКЛЮЗИВ: ЖАҲОН ЮЛДУЗЛАРИНИНГ ЎЗБЕКИСТОНГА КЕЛИШИ БИЛАН БОҒЛИҚ БАРЧА САВОЛЛАРГА АНИҚ ЖАВОБ БЕРИШДИ НОВОСТИ ШОУ-БИЗНЕСА\nМУНИСА РИЗАЕВА РАШИД ХОЛИҚОВ БИЛАН КУЙЛАНИШИ КЕРАК БЎЛГАН ҚЎШИҒИНИ ЎЗИ КУЙЛАГАНИ ВА АРМОНИ ҲАҚИДА(ЭКСКЛЮЗИВ) Darakchi.uz НОВОСТИ ШОУ-БИЗНЕСА\nШаҳзода Муҳаммедова ва Муқаддас Саъдуллаева: “Бир-биримизнинг номимизни оқламагунча тинчимаймиз” НОВОСТИ ШОУ-БИЗНЕСА\nАСАЛ ШОДИЕВА ИЛК ГОНОРАРИ, УНИ ЙИҒЛАТГАН ФИЛЬМ ВА ҲАЁТИДАГИ ЭНГ АҲМОҚОНА ИШИ ҲАҚИДА(ЭКСКЛЮЗИВ) НОВОСТИ ШОУ-БИЗНЕСА\nҒуломжон Ёқубов ёшларга тақлиди, актёрликка ҳавас ва аёлларни севиши ҳақида НОВОСТИ ШОУ-БИЗНЕСА\nҚозоғистондаги мудҳиш ЙТҲда жабрланган ўзбекистонликлар кечинмалари билан ўртоқлашишди НОВОСТИ ШОУ-БИЗНЕСА\nСитора Алимжонова 8 август куни турмушга чиқмоқда. Тўй Пхукет оролида бўлиб ўтади НОВОСТИ ШОУ-БИЗНЕСА\nЙигитали Мамажонов: “Фарзандларимни бошқа ота тарбиялаётганини кузатиш оғир” НОВОСТИ ШОУ-БИЗНЕСА\nРусские песни Зарубежные песни Узбекские песни Клубные новинки Инструментальные Танцевальная\nУ нас только новая музыка. Скачать музыку в формате mp3 бесплатно здесь.


Насимовдан 500 сўз: «Синган ойналар назарияси» - Daryo\n16:42, 05.12.2017 40922\nНасимовдан 500 сўз: «Синган ойналар назарияси»\nАссалому алайкум, азиз ўқувчилар.\nБошидан огоҳлантираман, қуйидаги 493 та сўз осон ўқиладиган матн бўлмайди. Бугун биз кўринишидан оддий бўлган, аммо чуқур фалсафий ва ҳаётий нарсалар ҳақида гапирамиз. Шундай экан, фикр юритишга тайёр турамиз.\nМақолани ёзишга тайёрланаётганимда ҳуқуқбузарликларни кимлар содир этиши ҳақидаги кўплаб фикрларни ўқиб чиқдим. Бу борада икки хил фикр бор.\nОптимистик фикр шундан иборатки, кўпчилик одамлар ички маслагининг кучи билан қонунни бузиш йўлига кирмайди. Улар шундай тарбияланган. Оптимистлар фикрича, фақат баъзи онгсиз фуқаролар жазодан қўрқиши туфайли жиноят қилмайди.\nПессимистик қараш ҳам бор. Унга кўра, одамларнинг 20 фоизигина (баъзилар эса ҳатто 10 фоиз деб ҳисоблайди) табиатан қонунга риоя қилишга мойил.\nҚолган 80—90% жиноий жазодан чўчигани сабабли қонунни бузмайди.\nШу ерда 35 йил аввал жамиятшунослар Жорж Келлинг (George L. Kelling) ва Жеймс Уилсон (James Q. Wilson)илгари сурган қизиқарли назарияни эсга олиш ўринли. Бу «Синган ойналар назарияси». У анча оддий бўлиб, қуйидагича.\nАгар қанақадир иморат ёки уйда деразанинг битта кўзи синганида, унга дарҳол ойна қўйилмаса, бора-бора ойналарнинг ҳаммаси синиб кетади.\nАгар кичик ҳуқуқий тартиб ва қонун бузишлар жазосиз қолса, улар қонунга нисбатан ҳурматсизликка ва жиноятчилик ўсишига олиб келади. Айнан шундай. Битта синган ойна бутун даҳада жиноятчиликнинг умумий даражаси ўсишига сабаб бўлган.\nБиз сиз билан кундалик ҳаётда «синган ойналар назарияси»га кўп дуч келамиз.\nМасалан, қаергадир ахлат солинган биринчи халта ташланган бўлса, тез орада у ерда ахлат уюми пайдо бўлади.\nНомақбул жойга ёпиштирилган эълон ўз вақтида олиб ташланмаса, унинг ёнига ўнлаб бошқалари ёпиштирилади.\nДевордаги биринчи ёзув ўз вақтида бўяб ташланмаса, бошқа бир талай ёзувлар пайдо бўлади.\nЖ. Келлинг ва Ж. Уилсоннинг назариясини Гронинген университети (Голландия) олимлари томонидан ўтказилган олтита тажриба тасдиқлади. Аниқланишича, энг оддий фуқаролар бошқалар бунинг учун жазосиз қолаётганини кўрса, қабул қилинган қоидаларни бузишни бошлайди. Ва агар майда қоидабузарликларга ўз вақтида ва шафқатсиз тарзда барҳам берилмаса, уларнинг сони ўсаверади ва охир-оқибат оғирроқ жиноятлар амалга оширилишига олиб келади. Мана, Нью-Йорк мэри Рудольф Жулиани 90-йилларда майда қоидабузарликларга («синган ойналар»га) қарши изчиллик билан курашиш йўли билан шаҳарда шахсга қарши жиноятлар сонини 56 фоизга камайтирган эди. Ўзбекистонда ҳам шундай тажрибани ўрганиб олиш керак.\nКўпчилигимиз ҳатто ўзимиз сезмасдан, одамлар ўзларини маданиятли тарзда тутмай қўядиган синган ойналар назарияси намоён бўладиган ҳолатларга дуч келганмиз. Бу ерда бир қарашда безарар бўлиб туюлган писта пўчоғини ерга ташлаш ёки қизил чироқда юриб кетиш каби жиддийроқ ҳолат ҳам бор.\nМақола бошида айтганимдек, оз бўлса-да, қонунларни ва белгиланган қоидаларни ҳеч қандай вазиятда ҳам бузмайдиган одамлар бор.\nАҳолининг шундай қатлами борки, улар онгли равишда қонунга қарши боради, умид қиламизки, улар жуда камчиликни ташкил қилади.\nБироқ, одатда тоза жойга ахлат ташламайдиган, светофорнинг қизил чироғи ёниб турганда йўлни кесиб ўтмайдиган, бировнинг нарсасини олмайдиган аксарият аҳоли ҳам салбий таъсирга берилиши мумкин.\n«Синган ойналар назарияси»да шундай дейилган: қоида ва қонунлар бузилишига дарҳол, шафқатсиз ва муросасиз тарзда барҳам берилмаса, бунгача ҳеч қачон қоида бузмаганлар ҳам буни қилишни бошлайди.\n2017 йилнинг ўн ойи давомида Ўзбекистон автомобиль йўлларидаги 8000 та йўл-транспорт ҳодисасининг аксарияти ҳайдовчи ва пиёдаларнинг белгиланган қоидаларга риоя қилмаганлиги сабабли юз берган.\nҚаердадир ҳайдовчи ёки пиёда светофорнинг қизил чироғида юриб кетган, тезликни оширишган, йўл беришмаган, бурилиш чироғини ёқишмаган.\nҲеч ким ҳеч кимга ёмонлик тиламаган. Шунчаки одат бўйича оз-оздан қонунни бузишган.\nХатти-ҳаракатлар одатни юзага келтиради, одатлар феъл-атворни шакллантиради, феъл-атвор орқали одам ўз тақдирини кўради. «Гуноҳ гуноҳга олиб боради; қонунсизлик қонунсизликни келтириб чиқаради. Гуноҳ йўлига кириш — гуноҳ йўли бўйича тобора узоқроқ кетиш демакдир», — деб ёзган Уильям Баркли қанчалар ҳақ бўлган.\nНатижада мамлакат йўлларида Ўзбекистон ҳайдовчилари томонидан 9653 киши жароҳатланган ва ўлдирилган. Яна бир марта ўқиб чиқинг.\n2031 киши ҳалок бўлган ва яна 7622 киши тан жароҳатлари олган. Бор-йўғи 10 ойнинг ичида.\nЖиноятчилар ва қурбонлар худди бизга алоқаси йўқ одамлардек, буларнинг барчаси бошқалар томонидан амалга оширилаётгандек бўлиб туюлади, холос. Аммо ундай эмас. Улар — бизлармиз. Ҳаётни яхши томонга ўзгартириш ҳар биримизнинг қўлимиздан келади. Сигаретни чекиб бўлиб, ерга ташламанг, йўлни фақат мумкин бўлган жойлардан кесиб ўтинг, тезликни оширманг. Тўғри ва кўчма маънода ҳам ойналарни синдирманг, бошқаларнинг синдиришига ҳам йўл қўйманг. Яхши, фойдали ишларни ва хатти-ҳаракатларни кўпроқ амалга оширишга интилинг. Ва «синган» ойналар ўрнига дарҳол янгисини қўйинг.\nТоки «синган ойналар назарияси» синган ҳаётга олиб келмасин. Сизнинг ва бошқа одамларнинг шундай ҳаётига.\nБахтиёр Насимов, «Дарё» шарҳловчиси.\n06:30 Бугун 704\nФотогалерея: Косованинг дрон ёрдамида олинган ажойиб суратлари\n06:00 Бугун 2684\nФотогалерея: Австралиялик фотограф аслида мавжуд бўлмаган сохта шаҳарларни суратга олди\n00:06 Бугун 8033\nЕвро—2020 йўлида. Россия Нур-Султонда Қозоғистонни тор-мор қилди, Хорватия эса Венгрияга ютқазиб қўйди (видео)\n22:55, 24.03.2019 14832\nСамарқадлик аёл турмуш ўртоғини пичоқлаб, воқеа жойидан яширинди\nКаан Урганжи ўғли «Севги изтироби»да Амирни «ўзбекча гапиртирган» Алишер Узоқов билан учрашди (видео)\nИИББ янги формага ёғдирилаётган танқидларга муносабат билдирди ва дунё полициясининг формасини тақдим этди (фото)\nТошкентда 22 ёшли қизнинг шахсий фотоларини тарқатиб юбориш билан қўрқитган шантажчилар қўлга олинди\n24 март куни Тошкентнинг 10 дан ортиқ кўчаси ёпилади


Мактабгача таълим муассасалари:\nМуҳим ўзгаришлар даври\nФарзандларимиз тарбияси ва билим салоҳияти¬нинг юксалишида мактабгача ¬таълим муассасаларининг аҳамияти катта.Чунки, инсон умри давомида эгаллаши лозим бўлган ахборотнинг 70 фоизини 5-7 ёшгача ўзлаштириб бўлади. Шу жиҳатдан қаралганда, мактабгача таълим тизимида олиб борилаётган ишлар самарадорлиги баркамол авлод тарбиясида илк пойдевор вазифасини ўтайди.\nМамлакатимизда таълимнинг бу босқичини жадал ривожлантиришга долзарб масала сифатида қаралаётир. Мухбиримизнинг вилоят халқ таълими бошқармаси МТМ бўйича мутахассиси Қурсия ШАРИПОВА билан суҳбати ана шу ҳақда бўлди.\n— Бугунги кунда вилоят бўйича 336 та мактабгача таълим муассасаси мавжуд бўлиб, улардаги ўринлар сони 41 минг 670 тани ташкил этади. Шундан 271 таси замонавий, 65 таси мослаштирилган биноларда фаолият кўрсатмоқда,—дейди суҳбатдошимиз.—Муассасаларда тарбияланувчилар сони 33 минг 939 нафарни ташкил этиб, 156 743 нафар боғча ёшидаги болаларнинг 21,7 фоизи қамраб олинган. Мазкур муассасаларда 3536 нафар педагог ходим болаларга таълим-тарбия бермоқда.\nДавр ўзгармоқда, бунга жавобан соҳадаги шаклан ва мазмунан янгилашга қаратилган ислоҳотлар ота-оналардан тортиб педагог тарбиячию соҳа мутасаддиларидан замонавий ёндашувни талаб этмоқда.\nЎзбекистон Республикаси Президенти Ш. Мирзиёев 2016 йил 29 декабрда имзолаган "2017-2021 йилларда мактабгача таълим тизимини янада такомиллаштириш чо¬ра-тадбирлари тўғрисида"ги қарори соҳани муҳим ўзгаришлар палласига олиб кирди, десак муболаға бўл¬майди. Мазкур ҳужжатга мувофиқ, мактабгача таълим тизимини янада такомиллаштириш бў¬йича 2017-2021 йилларга мўлжалланган дастур, тизим фаолиятини янада такомиллаштириш бўйича 2017-2021 йилларга мўлжалланган чора-тадбирлар режаси, мактабгача таълим муассасаларини янгидан қуриш, реконструкция қилиш ва мукаммал таъмирлашнинг асосий параметрлари, молиялаштириш ҳажми ва манбалари, 2017-2021 йилларда мактабгача таълим муассасаларида болаларни мактаб таълимига тайёрлаш бўйича қисқа муддатли гуруҳларни ташкил қилишнинг асосий параметр¬лари тасдиқланди. Мазкур қарор ижросини таъминлаш мақсадида вилоят халқ таълими бошқарма¬сининг 2017 йил 9 январдаги 8-сонли буйруғи чиқарилди. Қарор билан тасдиқланган кенг кўламли комплекс тадбирлар ишлаб чиқилди. Унга кўра, вилоятимизда ҳам болаларни мактабга сифатли тайёрлашни тубдан яхшилаш, уларнинг интеллектуал, ахлоқий-эстетик ва жисмонан тўкис ривожланиши учун илғор хорижий тажрибаларни инобатга олган ҳолда зарур шарт-шароитлар яратиш, тарбиячи-педагогларни тайёрлаш ва малакасини оширишга доир ўқув режаси ва дастурларни замон талабларига мувофиқ такомиллаштириш, муассасаларнинг моддий-техник базасини мустаҳкамлаш, қишлоқ жойларида янги мактабгача таълим муассасаларини бун¬ёд этиш йўлида дастлабки саъй-ҳаракатлар бошлаб юборилади. Жумладан, болаларни мактабга тайёрлашнинг муқобил шакли бўлган 158 та қисқа муддатли гуруҳлар ташкил этилади. 11 та ¬тумандаги 32 мингта оиланинг мактабгача таълим муассасаларига қамраб олинмаган 3-6 ёшдаги болалари мактаб таълимига тайёрланади.\nЖорий йилда вилоятдаги МТМлар тармоғи 1 та янги қурилиш ҳамда мавжуд муассасаларнинг 87 тасини реконструкция қилиш, 41 тасини мукаммал таъмирлаш орқали кенгайтирилади. 18 та мактабгача таълим муассасасидан 6 тасида реконструкция, 12 тасида мукаммал таъмирлаш ишларини бажариш учун 10,2 миллиард сўмлик маблағ ажратилгани баркамол авлод тарбияси борасидаги ишлар кўлами кенглигидан ¬дарак беради. Чунки энг самарали ва илғор таълим-тарбия усуллари тўла-тўкис шароитга эга маскан¬лардагина юқори натижа беради.\nХулоса қилиб айтиш мумкинки, мазкур қарорнинг амалга оширилиши мамлакатимизда ёшларга оид давлат сиёсатининг асосий устувор йўналишларидан бири сифатида узлуксиз таълим тизимини янада ислоҳ қилиш борасидаги ривожланиш йў-лининг узвий ва тадрижийлигини таъминлайди ҳамда юртимизда болаларни мактабга тайёрлов тизимини янги босқичга кўтаради.


Иш жинниси 2 қисм — Dilkashradio.com\nАссалому алайкум. Агар ёдингизда бўлса, ўтган сафар ҳаддан ташқари кўп ишлайдиган аёллар ва уларнинг ҳолатлари ҳақида гаплашган эдик. Албатта меъёридан ортиқ ишлаш, киши саломатлигига, оиласидаги муҳитга, муносабатларига салбий таъсир кўрсатади. Энг ёмони бу Худога ҳам ёқмайди. Нега дейсизми? Чунки бизнинг танамиз Муқаддас Руҳнинг маъбадидир. Бу маъбадни тоза ва покиза, соғлом қилиб сақлаш бизнинг бурчимиз.\nЯқинда дугоналарими билан шу нарса ҳақида суҳбатлашиб қолдик. Суҳбат жуда қизиқ ўтди. Ҳар биримиздан турли фикрлар, тавсиялар чиқар экан. Йўлимиз охирлаб, тарқалиш вақти келганини ҳам сезмай қолибмиз. Дугоналаримдан бири шундай деди. Мен эса унинг гапига мутлақо қўшиламан. Яратувчимиз бизни уни улуғлашимиз учун яратган экан, биз қилаётган ишларимиз, гап-сўзларимиз, ҳатти-ҳаракатларимиз, бутун борлиғимиз билан уни улуғлашимиз керак. Фақат яхши ишлар қилиш, ёки гап сўзларимиз эмас, танамиз ҳақида у истагандек қайғуришимиз ҳам уни улуғлашга киради. Мен ўтган сафар сизларга Худонинг соғлом бўлиш ва танамиз ҳақида қайғуришига тўғри келадиган маслаҳатларини тинглайсиз деб ваъда берган эдим. Бугун ваъдамнинг устида чиқаман. Сиз Эски Ахд китобидаги Дониёр ва унинг дўстлари ҳақида ўқиганмисиз? Асосий нуқтага етгунча шу ҳикояни бошидан қисқача айтиб ўтаман. Дониёр пайғамбар ва унинг дўстлари бошқа яҳудийлар билан Бобилликларнинг асирига айланишади. Бобил давлати Исроилни босиб олгач, кучли, ишга яроқли кишиларни асир қилиб олиб кетади. Уларнинг орасидан ёш, кучга тўлган йигитларни танлаб олиб, шоҳ дастурхонидан олинган таомлар билан озиқлантириш буюрилади. Дониёр ва унинг дўстлари эса шоҳ дастурхонидан таом ейишдан воз кечишади. Нега дейсизми? Мана энди суҳбатимизнинг асосий нуқтасига келдик.\nДониёр ва дўстлари бу иш учун маъсул бўлган кишига таом ва шаробдан ичмасликларини маълум қилишади. Масъул киши эса, агар белгиланган вақтда шоҳ истаган кўринишда бўлишмаса, шоҳ уни қатл қилишини айтиб, уларни кўндиришга ҳаракат қилади. Шунда Дониёр: «Сиз бизга фақат сабзавот ва ичишга сув беринг. Қолганини ўзингиз кўрасиз. Ҳеч ҳам қўрқманг.» Улар ҳар куни сабзавот еб сув ичишди. Белгиланган муддат келиб шоҳ ҳамма йигитларни саройга чақирди. Дониёр ва унинг дўстлари шароб ичиб гўшт еган йигитлардан кўра кўркамроқ ва соғломроқ кўринарди. Шоҳ саройда хизмат қилиш учун уларни олиб қолади.\nХулоса шуки, ҳатто Калом орқали Худо ҳам бизга танамиз учун нима нарсалар фойдали эканини айтмоқда. Биз эса танамизни булғайдиган, заҳарлайдиган нарсаларни истеъмол қиламиз. Ҳаддан ташқари ишга берилиб кетиб, толиқтирамиз, Натижада эса асабий, кучсиз, бошқалар билан муносабат қиломайдиган, ҳадиксирайдиган, тез-тез касалга чалинадиган бўлиб қоламиз. Ўзингиз ўйлаб кўринг, агар биз шу аҳволда юрсак, қандай қилиб Худони улуғлай оламиз. Агар меъёрни унутсак, вақтида дам олмасак ва тўғри овқатланмасак, қандай қилиб ўз ишимизни биздан кутишганидек бажара оламиз? Шундай муаммолар келиб чиқмаслиги учун ҳар бир ишни ўз меъёри билан бажаришга одатланинг. Вақтида ухлаб, вақтида ишланг.\nАгар кечира олмаётган бўлсангиз…


Суперлига йўлланмаси учун кечадиган Про лига сўнгги тур ўйини бошқа санага кўчирилди\n29 ноябрь куни Про лига 20-тури доирасида “Нефтчи” — “Турон” учрашуви ўтказилиши керак эди.\n«Мазкур ўйин финалга тенг аҳамият касб этаётганидан ва ҳар икки клубда Суперлига йўлланмасини қўлга киритиш имконияти бор экани қувонарли ҳолат.\nУчрашув УзРепорт телеканалида бевосита эфирга узатилиши ва финалга тенг бу ўйин алоҳида аҳамият касб этишидан келиб чиқиб, 29 ноябрь санасига белгиланган “Нефтчи” — “Турон” ўйини 1 декабрь — сешанба куни “Истиқлол” стадионида ўтадиган бўлди. Мазкур ҳолат футбол журналистлари учун ҳам қулайлик яратиб беради», - дейилади ПФЛ расмий сайтида.\nМаълумот учун, ҳозирда “Нефтчи” 37 очко билан 1-ўринда бўлса, “Турон” 35 очко билан 2-ўринда бормоқда. Дуранг натижа мезбонларга Суперлигага йўлланма олиб берса, меҳмонларни фақат ғалаба қаноатлантиради. 2-ўрин соҳиби Суперлигада 13-ўринни эгаллаган клубга қарши бир ўйиндан иборат плей-офф баҳсида майдонга тушади.\nЭслатиб ўтамиз, 20-тур доирасидаги “Шўртан” – “Динамо” баҳси 29 ноябрь, якшанба куни ўтказилади. Ушбу баҳсда 3-ўрин соҳиби маълум бўлади.


Дэйна Уайт кейинги ҳафта Конор билан учрашади\n14 июнь, 2018, 22:09 545\nАввалроқ хабар берганимиздек, UFC президенти Дэйна Уайт UFC енгил вазн тоифасида чемпионлик камари соҳиби Хабиб Нурмагомедовнинг кейинги рақиби Конор МакГрегор бўлишига ваъда берганди. Уайт кейинги ҳафтада Конор билан унинг келажаги ҳақида суҳбат олиб бориш учун учрашишни режалаштираётганини айтиб ўтди.\n- Мен Конор билан 18 июнь куни учрашаман. МакГрегор ўз келажаги ҳақида қандай қарорга келганини билмайман. Ушбу музокаралар қандай натижа билан якунланиши ҳаммани лол қолдиради деб ўйлайман, - дея Уайтнинг сўзларидан иқтибос келтиради MMA Junkie нашри.\nМаълумот учун, Макгрегор охирги жангини 2016 йилнинг август ойида ўтқазган.